title: Sinkkifosfidi

text:
Sinkkifosfidia käytetään pääasiassa tuholaismyrkkynä erityisesti hävittämään jyrsijöitä. Kosteuden vaikutuksesta sinkkifosfidi hajoaa, jolloin muodostuu erittäin myrkyllistä fosfiinia sekä sinkkihydroksidia
Hydrolyysi on nopeampi happamissa olosuhteissa esimerkiksi vatsassa, jossa on suolahappoa. Sinkkifosfidi on erityisen myrkyllistä jyrsijöille ja jäniseläimille, joilta puuttuu oksennusrefleksi eli ne eivät pysty poistamaan myrkkyä elimistöstään. Yhdistettä käytetään pelletteinä, jotka sisältävät ainetta 0,5–10 prosenttia.


title: Sinkkifosfidi

text: Sinkkifosfidia on myös käytetty lisäaineena metalliseoksissa. Sitä on lisätty muun muassa pronssin, teräksen ja messingin lisäaineena. Yhdisteellä on myös sovelluksia puolijohdetekniikassa, mihin tarkoitukseen siitä valmistetaan ohutkalvoja.


title: Sinkkifosfidi

text: Sinkkifosfidi on erittäin myrkyllistä myös ihmiselle. Aineelle altistuminen hengitysteitse aiheuttaa yskää, väsyneisyyttä ja huonovointisuutta, johon liittyy oksentamista. Nieleminen aiheuttaa vatsakipuja, oksentelua, yskää ja jopa tajuttomuuden tai kuoleman. Sinkkifosfidi voi myös vaurioittaa sisäelimiä.


title: Sinkkifosfidi

text: Aineen myrkyllisyys johtuu suurelta osin fosfiinista joka on sytotoksinen yhdiste. Fosfiini on pelkistin ja sen vaikutuksesta kehossa voi muodostua voimakkaasti reagoivia happiradikaaleja, jotka vaurioittavat soluja. Fosfiini on myös sytokromi c-oksidaasin estäjä.


title: HMS Pursuer (D73)

text: HMS Pursuer (viirinumero D73) oli Britannian Kuninkaallisen laivaston Attacker-luokan saattuetukialus toisessa maailmansodassa.


title: HMS Pursuer (D73)

text: Aluksen valmisti Ingalls Shipbuilding Pascagoulassa Mississipissä kauppalaivana "Mormacland". Sen köli laskettiin 31. heinäkuuta 1941. Yhdysvaltain laivasto lunasti aluksen muutettavaksi saattuetukialukseksi ja se laskettiin vesille 18. heinäkuuta 1942 nimellä "USS St. George" (runkonumero CVE-17). Alus valmistui vielä samana vuonna 20. elokuuta ja se otettiin Yhdysvaltain laivastossa palveluskäyttöön samana päivänä. "USS St. George" poistettiin palveluksesta 14. kesäkuuta 1943 ja se siirrettiin samana päivänä Kuninkaalliselle laivastolle, jossa se astui palvelukseen nimellä "HMS Musketeer".


title: HMS Pursuer (D73)

text: Alus valmistautui Atlantin ylitykseen ja se siirtyi Panamaan. Se läpäisi kanavan ja jatkoi matkaansa Norfolkin laivastotukikohtaan. Norfolkiin saavuttuaan 26. kesäkuuta alus siirrettiin telakalle kuninkaallisen laivaston edellyttämien muutostöiden toteuttamiseksi. Alus palasi telakalta heinäkuussa aloittaen kouluttautumisen ja 30. heinäkuuta alus liittyi saattueeseene HX250 matkalle Clydeen.


title: HMS Pursuer (D73)

text: Alus erkani 11. elokuuta saattueesta jatkaen matkaansa Liverpooliin, jossa se siirrettiin seuraavana päivänä telakalle muutostöiden loppuun saattamiseksi. Alus palasi palvelukseen marraskuussa ja se siirtyi 16. marraskuuta Clydeen, jossa sille siirrettiin 20 Wildcat-hävittäjää sekä 881 ja 896 laivueiden henkilöstö.


title: HMS Pursuer (D73)

text: "HMS Pursuer" osallistui operaatio Tungsteniin, Normandian maihinnousuun ja operaatio Dragooniin.


title: HMS Pursuer (D73)

text: "HMS Pursuer" palautettiin 12. helmikuuta 1946 Yhdysvaltain laivastolle. Alus myytiin 14. toukokuuta romutettavaksi Patapsco Scrap Company Bethlehemiin Pennsylvaniaan.


title: HMS Searcher (D40)

text: HMS Searcher (viirinumero D40) oli Britannian Kuninkaallisen laivaston Attacker-luokan saattuetukialus toisessa maailmansodassa.


title: HMS Searcher (D40)

text: Aluksen valmisti Seattle Tacoma Shipbuilding Corporation Virginiassa kauppalaivana. Aluksen kölilaskettiin 20. helmikuuta 1942 ja se laskettiin vesille 20. heinäkuuta. Yhdysvaltain laivasto lunasti 27. heinäkuuta aluksen muutettuna saattuetukialukseksi nimellä "USS AVG-22". Willamette Iron and Steel Works Portlandissa Oregonissa viimeisteli aluksen, joka siirrettiin 7. huhtikuuta 1943 Tacomassa päivää ennen valmistumistaan Kuninkaalliselle laivastolle nimellä "HMS Searcher". Alus varustettiin hyökkäystukilaivaksi, jonka tehtävänä oli maihinnousujen tukeminen.


title: HMS Searcher (D40)

text: "HMS Searcher" oli maaliskuussa 1943 Portlandissa valmistajan koeajoissa, mistä se siirrettiin huhtikuussa Tacomaan. Alus otettiin 7. huhtikuuta 1943 valmistajan telakalla Tacomassa Kuninkaallisen laivaston palvelukseen nimellä "HMS Searcher". Se valmistui seuraavana päivänä, jonka jälkeen alus valmistautui merikokeisiin. Alus siirtyi 28. huhtikuuta Puget Soundiin hyväksyntätesteihin. Sille asennettiin seuraavana päivänä magneettisuuden poistaja ja sitä seuraavana päivänä koeajot alkoivat.


title: HMS Searcher (D40)

text: Aluksella todettiin 1. toukokuuta konehuoneessa ongelmia, jotka vaativat välitöntä huomiota. Alus palasi vielä samana päivänä telakalta. Se siirrettiin seuraavana päivänä varustettavaksi Esquimaltiin, jossa se siirretiin telakalle. Alus jatkoi 7. toukokuuta koeajoja, joihin sisältyi aseiden testaus. Aluksella todettiin 10. toukokuuta neljän tuuman ilmatorjuntatykeillä ammuttaessa vuoto, minkä vuoksi se siirrettiin 12. toukokuuta telakalle.


title: HMS Searcher (D40)

text: "HMS Searcher" siirtyi 13. toukokuuta telakalta palattuaan Panamaan. Alus siirtyi 24. toukokuuta edelleen Karibian merelle liittyäkseen saattueeseen HX saattueeseen Atlantin ylitystä varten. Matkan aikana alus kärsi 27. toukokuuta myrskyssä pahoja vaurioita, minkä vuoksi matkan määränpääksi vaihdettiin Norfolk Virginiassa. Alus saapui 1. kesäkuuta Norfolkiin, jossa se siirrettiin telakalle korjattavaksi. Telakalta valmistuttuaan alus matkasi New Yorkiin, josta se jatkoi 30. kesäkuuta matkaansa Liverpooliin saattueen HX246:n mukana.


title: HMS Searcher (D40)

text: Alus erkani 14. heinäkuuta saattueesta saavuttuaan Liverpooliin. Alus siirrettiin telakalle viimeisteltäväksi palvelukseen Kuninkaallisessa laivastossa. Se määrättiin lokakuussa läntisen reitin alaisuuteen ja se otti kannelleen Laivaston ilmavoimien 882 ja 898 laivueiden Wild catit sekä henkilöstön. Se aloitti 6. lokakuuta kouluttautumisen Clydessä, josta se määrättiin suojaamaan saapuvaa saattueita ON207 ja HX262.


title: HMS Searcher (D40)

text: "HMS Searcher" matkasi marraskuussa Argentiaan Newfoundlandiin, jossa se aloitti palveluksensa 12. marraskuuta. Alus aloitti joulukuussa Atlantin saattueiden suojaamisen. Se suojasi 20. joulukuuta Yhdysvaltalaisen tankkerisaattueen UC8 Atlantin ylitystä. Aluksella todettiin 29. joulukuuta konevika, minkä vuoksi Yhdysvaltain laivaston hävittäjä "USS Hopping" suojasi aluksen matkan New Yorkiin korjattavaksi.


title: HMS Searcher (D40)

text: "HMS Searcher" siirrettiin 5. tammikuuta 1944 telakalle korjattavaksi. Alus jatkoi 7. helmikuuta telakalta palattuaan Atlantin saattueiden suojaamista. Alus aloitti 10. helmikuuta matkan Liverpooliin, jonne se saapui 22. helmikuuta koulutettavaksi. Koulutuksen päätyttyä alus siirtyi 18. maaliskuuta Scapa Flowhun.


title: HMS Searcher (D40)

text: Alus suojasi 30. maaliskuuta saattuetta JW58 saattuetukialusten "HMS Emperorin", "HMS Pursuerin" ja "HMS Fencerin" sekä Kotilaivastosta muodostetun osaston kanssa. Osaston lentokoneet hyökkäsivät 3. huhtikuuta Norjan rannikolla altavuonossa piileskelleen Saksan laivaston taistelulaivan "Tirpitzin" kimppuun operaatio Tungstenissa. Operaatiosta vapauduttuaan alus palasi osaston mukana Scapa Flowhun valmistautumaan iskuihin Norjan rannikkoliikennettä vastaan.


title: HMS Searcher (D40)

text: Alus oli 9. huhtikuuta suojaamassa Kuolan niemimaalta palaavaa saattuetta RA58, mistä se palasi 14. huhtikuuta Scapa Flowhun. Alus liittyi 21. huhtikuuta osastoon, jonka tehtävänä oli uusia isku "Tirpitziä" vastaan. Operaatio kuitenkin viivästyi huonon sään vuoksi, kunnes se peruutettiin 25. huhtikuuta. Aluksen lentokoneet iskivät 26. huhtikuuta Bodön ja Rörvikin alueen meriliikennettä vastaan (operaatiot Ridge Able ja Ridge Baker), jolloin Bodön alueella upotettiin kolme alusta ennen operaation peruuttamista huonon sään vuoksi.


title: HMS Searcher (D40)

text: "HMS Searcher" osallistui 6. toukokuuta lentotukialus "HMS Furiousin", risteilijä "HMS Berwickin" ja hävittäjien "HMS Savagen", "HMS Wizardin", "HMS Wakefulin", "HMCS Algonquinin", "ORP Piorunin" ja "ORP Blyskawican" kanssa iskuun Norjan rannikolle operaatio Croquetissa, jolloin upotettiin "SS Almor" sekä vaurioitettiin "SS Saarburgia" ja kolmea pienempää alusta. Aluksen lentokoneet iskivät 8. toukokuuta "HMS Strikerin" ja "HMS Emperorin" koneiden tukemana Kristiansundin edustalla olleeseen saattueeseen sekä maakohteisiin operaatio Hoopsissa. Osaston palattua Scapa Flowhun "HMS Searcher" matkasi Rosythiin huollettavaksi ennen siirtoa läntisen reitin alaisuuteen.


title: HMS Searcher (D40)

text: Aluksen palattua telakalta se siirtyi 31. toukokuuta Clydeen saattuetehtäviin. Alus suojasi 11. kesäkuuta saattuetta OS80/KMS54 ja 22. kesäkuuta saattuetta SL161/MKS52 matkalla Liverpooliin. Se erkani saattueesta 1. heinäkuuta palaten Clydeen. Alus määrättiin heinäkuussa Gibraltarille Force H:hon tukemaan suunniteltua maihinnousua Etelä-Ranskaan (operaatio Dragoon ex-Anvil).


title: HMS Searcher (D40)

text: Aluksen 898 laivue yhdistettiin 5. heinäkuuta 882 laivueen kanssa. Alus lähti 15. heinäkuuta Maltalle liittyäkseen "HMS Attackeriin", "HMS Emperoriin", "HMS Khediveen", "HMS Hunteriin", "HMS Pursueriin", "USS Tulagiin" ja "USS Kasaan Bayhin", joista muodostettiin Task Force 88 (TF88) Yhdysvaltain laivaston alaisuuteen. "HMS Searcher" liittyi 25. heinäkuuta Maltalla TF88:aan ja edelleen Task Group 88.1:een (TG88.1), johon kuuluivat saattuetukialukset "HMS Attacker", "HMS Emperor", "HMS Khedive", "HMS Pursuer" ja "HMS Pursuer", risteilijät "HMS Royalist" ja "HMS Delhi", hävittäjät "HMS Troubridge", "HMS Tuscan", "HMS Tyrian", "HMS Teazer", "HMS Tumult", "HMS Wheatland" ja Kreikan laivaston hävittäjä "Navarinon".


title: HMS Searcher (D40)

text: Alus osallistui maihinnousun valmistaviin harjoituksiin, kunnes se lähti 12. elokuuta Maltalta osaston alusten mukana. Aluksen koneet suojasivat 15. elokuuta alkaen laivasto-osastoa, toimivat tykistöntulenjohtajina ja rynnäköivät maamaaleihin maihinnousun aikana, kunnes alus lähti TG88.1 alusten mukana Maddalenaan täydennettäväksi.


title: HMS Searcher (D40)

text: "HMS Searcher" palasi sillanpäähän 21. elokuuta, jolloin sen lentokoneet iskivät vetäytyvien saksalaisjoukkojen kimppuun Rhonen laaksossa. Alus purjehti 24. elokuuta osaston mukana Maddalenaan täydennettäväksi, jossa ollessaan TG88.1 hajotettiin 27. elokuuta. Alus vapautui samalla operaatiosta, jolloin se aloitti matkan Maltalle.


title: HMS Searcher (D40)

text: Alus siirtyi 30. elokuuta Aleksandriaan, jossa se liitettiin Aegeanmerelle sijoitettuihin laivastovoimiin tukemaan alueen saarten takaisin valtausta. Sen lentokoneet iskivät 9. syyskuuta yhdessä "HMS Hunterin", "HMS Khediven" ja "HMS Pursuerin" koneiden kanssa saksalaisten meriliikennettä vastaan sekä tukivat saarten takaisin valtausta operaatiossa Outing I.


title: HMS Searcher (D40)

text: "HMS Searcherin" koneet suojasivat 15. lokakuuta Kitheran kanavan miinanraivausta, kunnes alus matkasi 17. lokakuuta Aegeanmerelle jatkamaan operaatioita. Alus palasi 21. lokakuuta Aleksandriaan, jolloin se vapautui palveluksesta Välimerellä.


title: HMS Searcher (D40)

text: Alus aloitti 1. marraskuuta matkan Gibraltarille, josta se jatkoi matkaansa 8. marraskuuta edelleen Belfastiin. Aluksen koneet ja lentohenkilöstö siirrettiin 12. marraskuuta maihin Belfastissa, mistä alus jatkoi seuraavana päivänä matkaansa Greeniin telakalle. Alus siirrettiin 15. marraskuuta telakalle huollettavaksi.


title: HMS Searcher (D40)

text: "HMS Searcherin" palasi palvelukseen 29. tammikuuta 1945 ja samana päivänä alukselle siirtyi 882 laivueen kalusto ja henkilöstö. Alus oli helmikuun koulutettavana Clyden harjoitusalueella, joka päättyi 4. maaliskuuta aluksen aloittaessa laivastopalveluksen. Samana päivänä alukselle laskeutui kaksi 746 laivueen Fairey Fireflytä.


title: HMS Searcher (D40)

text: Alus määrättiin suunniteltuihin lentokonemiinoituksiin ja meriliikenteen häirintään operaatio Cupolaan. Se teki 20. maaliskuuta viimeisen miinoituslentonsa ja iskunsa Norjan rannikolle saattuetukialusten "HMS Premierin" ja "HMS Queenin" kanssa suojanaan risteilijä "HMS Bellona" ja hävittäjät "HMS Onslow", "HMS Zest", "HMS Serapis", "HMCS Haida", "HMCS Iroquois". Alus iski 26. maaliskuuta Trondheimin alueen meriliikenteeseen "HMS Queenin" kanssa operaatio Prefixissä. Operaatio oli tulokseton, koska alueella ei havaittu meriliikennettä.


title: HMS Searcher (D40)

text: Saattuetukialukset "HMS Searcher", "HMS Puncher", "HMS Queen" ja "HMS Trumpeter" määrättiin operaatio Newmarketiin, jossa oli tarkoitus iskeä sukellusvenetukikohtaan Kilbotnissa lähellä Narvikia. Osasto lähti merelle suunnitelman mukaisesti, mutta operaatio peruutettiin 6. huhtikuuta huonon sään vuoksi. Osasto palasi Scapa Flowhun.


title: HMS Searcher (D40)

text: Alus iski toukokuun alussa Narvikin länsipuolisen merialueen liikennettä vastaan sekä 4. toukokuuta Kilbotnin sukellusvenetukikohtaan "HMS Queenin" ja "HMS Trumpeterin" kanssa operaatio Judgementissa. Saattuetukialusten suojana olivat risteilijät "HMS Diadem" ja "HMS Norfolk" sekä hävittäjät "HMS Carysfort", "HMS Opportune", "HMS Savage", "HMS Scourge" ja "HMS Zambesi", joihin vielä liittyi myöhemmin "HMS Obedient" ja "HMS Orwell". Iskussa upotettiin sukellusvene "U-711", joka oli sodan viimeinen lentokoneiden upottama saksalainen sukellusvene.


title: HMS Searcher (D40)

text: Alus matkasi 6. toukokuuta Kööpenhaminaan Kotilaivaston osaston mukana, jossa vastaanotettiin Saksan laivaston antautuminen 9. toukokuuta. Alus lähti 10. toukokuuta paluumatkalle Scapa Flowhun, jossa se määrättiin huollettavaksi ennen siirtoaan Itä-Intian laivastoon. Se siirrettiin 15. toukokuuta Clydessä telakalle.


title: HMS Searcher (D40)

text: "HMS Searcher" määrättiin kesäkuussa telakalla ollessaan Itä-Intian laivaston 21. lentotukialusviirikköön Trincomaleehen. Alukselle kuormattiin heinäkuussa sen palattua telakalta 24 Grumman Wildcat hävittäjää kuljetettavaksi Itä-Intian laivastolle. Alus aloitti matkan Trincomaleehen.


title: HMS Searcher (D40)

text: Alus saapui elokuussa Cochiniin, jossa sen kuljettamat lentokoneet siirrettiin maihin. Alus jatkoi matkaansa Colombon kautta Trincomaleehen. Alus ei kerennyt osallistua sotatoimiin ja se lähti 19. syyskuuta kotimatkalle. Alus saapui 9. lokakuuta Clydeen, jossa sen lentokoneet siirrettiin maihin ja alus poistettiin palveluksesta. Aluksen varastojen tyhjentämisen sekä brittiläisten laitteiden poistamisen jälkeen alus aloitti 14. marraskuuta matkansa Yhdysvaltoihin minimimiehistöllä.


title: HMS Searcher (D40)

text: "HMS Searcher" palautettiin 29. marraskuuta Norfolkin laivastotukikohdassa Yhdysvaltain laivastolle, joka sijoitti sen poistolistalle 7. helmikuuta 1946. Alus myytiin 1952 kreikkalaiselle laivayhtiölle J & AT Vatisille, joka nimesi sen "SS Captain Theoksi". Alus myytiin 1966 kiinalaiselle laivanvarustajalle Tung Chao Yungille, joka nimesi sen "SS Oriental Bankeriksi". Se romutettiin 21. huhtikuuta 1976 Kaohsiungissa Taiwanissa.


title: HMS Fencer

text: HMS Fencer (viirinumero D64) oli Britannian Kuninkaallisen laivaston Attacker-luokan saattuetukialus toisessa maailmansodassa.


title: HMS Fencer

text: Alus oli rakenteilla Western Pipe and Steel Corporationille San Franciscossa C3-tyypin kauppalaivana, jonka köli laskettiin 5. syyskuuta 1941. Yhdysvaltain laivasto lunasti aluksen muutettavaksi saattuetukialukseksi nimellä "USS Croatan", jona se laskettiin vesille 4. huhtikuuta seuraavana vuonna. Alus valmistui 20. helmikuuta 1943 ja se siirrettiin 27. helmikuuta 1943 yhtenä kymmenestä luokkansa aluksesta Kuninkaalliselle laivastolle, jolloin vielä kymmenen vastaavaa alusta jäi Yhdysvaltain laivastolle. Se astui Kuninkaallisen laivaston palvelukseen nimellä "HMS Fencer".


title: HMS Fencer

text: Aluksen suunnittelussa oli otettu huomioon Archer-luokan aluksista saadut kokemukset. Siinä oli muun muassa pidempi lentokonehangaari sekä höyryturbiinit voimanlähteenä. Samoin aluksen komento- sekä hallintajärjestelmät olivat kehittyneemmät ja siten paremmin saattuetukialukselle sopivat. Alukselle asennettiin brittiläiset tutkat jo Yhdysvalloissa.


title: HMS Fencer

text: Alus siirtyi valmistuttuaan San Franciscoon, jossa alus luovutettiin Kuninkaalliselle laivastolle. Se aloitti virallisesti palveluksensa 1. maaliskuuta nimellä "HMS Fencer". Alus siirtyi huhtikuussa Panaman kanavan kautta itärannikolle ja se saapui 2. toukokuuta New Yorkiin.


title: HMS Fencer

text: "HMS Fencer" suojasi 7. toukokuuta Liverpooliin matkannutta saattuetta HX238, josta se erkani 22. toukokuuta saattueen saavuttua määränpäähänsä. Alus siirrettiin saavuttuaan Liverpoolissa telakalle varustettavaksi Pohjois-Atlantin saattuepalvelusta varten. Se aloitti heinäkuussa koeajot ja alus matkasi 31. heinäkuuta Clydeen koulutukseen.


title: HMS Fencer

text: Alukselle siirrettiin elokuussa yhdeksän Fairey Swordfishiä, kuusi Supermarine Seafireä sekä henkilökuntaa 842 laivueesta. Se määrättiin syyskuussa 8. Saattajaryhmään suojaamaan Atlantin saattueita.


title: HMS Fencer

text: "HMS Fencer" suojasi 30. syyskuuta yhdessä ryhmäänsä kuuluneiden hävittäjien "HMS Inconstantin", "HMS Viscountin", "HMS Wrestlerin" sekä Puolan laivaston hävittäjien "ORP Burzan" ja "ORP Garlandin" kanssa saattueen Azoreille (operaatio Alacrity). Osasto saapui 8. lokakuuta Azoreille, jossa se siirsi kannellaan olleet lentokoneensa maihin sukellusveneiden torjuntaan. Alukset pysyivät Azoreiden alueella suojaten saattueita. Alus palasi 23. lokakuuta Azoreille, jossa maihin siirretut lentokoneet palasivat alukselle. Se aloitti seuraavana päivänä paluumatkan kotimaahan suojaten Gibraltarin reitillä olleita saattueita.


title: HMS Fencer

text: Alus saapui 5. marraskuuta Clydeen, jolloin se aloitti Atlantin saattueiden suojaamisen ryhmän mukana. Alukselle siirrettiin 842 laivueesta lisää henkilöstöä sekä F6F Hellcat koneita. Se suojasi 19. marraskuuta Gibraltarilta Liverpooliin saapuvaa saattuetta SL139/MKS30 ja 26 marraskuuta Liverpoolista Gibraltarille matkannutta saattuetta OS60/KMS34. Alus suojasi 6. joulukuuta saattuetta SL141/MKS32 sekä 12. joulukuuta OS61/KMS35 Biskajanlahden kautta Gibraltarille. Se suojasi 17. joulukuuta saattuetta SL142/MKS33 Liverpooliin, josta alus siirrettiin 24. joulukuuta Clydeen telakalle.


title: HMS Fencer

text: "HMS Fencer" palasi helmikuussa 1944 telakalta palvelukseen, jolloin se myös siirrettiin 16. Saattajaryhmään. Alus suojasi Gibraltarille matkanneita saattueita ON223 ja HX278 saattajaryhmän kanssa. Aluksella palvelleen 842 laivueen Fairey Swordfish (tunnus A) upotti 10. helmikuuta Färsaarten lounaispuolella Saksan laivaston sukellusveneen "U-666" (), josta ei pelastunut ketään. Alus suojasi 26. helmikuuta kotimaahan matkannutta saattuetta Sl149/MKS40.


title: HMS Fencer

text: Alus siirrettiin maaliskuussa Kotilaivastoon Kuolanniemimaalle matkanneen Jäämeren saattueen JW58 kaukosuojaukseen. Matkan aikana oli tarkoitus hyökätä Norjan vuonoissa piileksivää Saksan laivaston taistelulaivaa "Tirpitziä" vastaan (operaatio Tungsten). Osasto, jonka muodostivat taistelulaivat "HMS Anson", "HMS Duke of York", lentotukialus "HMS Victorious", saattuetukialukset "HMS Emperor", "HMS Pursuer", "HMS Fencer", risteilijät "HMS Belfast", "HMS Sheffield", "HMS Jamaica" sekä suojana olleet 14 hävittäjää, lähti 30. maaliskuuta Scapa Flowsta.


title: HMS Fencer

text: "HMS Fencerille" siirrettiin 882 laivueen henkilöstö sekä sen 22 Wildcat konetta. Alus liitettiin 2. huhtikuuta saattuetukialuksista muodostettuun Force 8:aan suojaamaan hyökkäysosastoa sukellusveneiltä. Seuraavana päivänä sen koneet muodostivat "HMS Furiousin" koneiden kanssa hyökkäyksen hävittäjäsuojan. Alus aloitti 5. huhtikuuta paluumatkan Scapa Flowhun hyökkäysosaston mukana.


title: HMS Fencer

text: Alus tarjosi 19. huhtikuuta yhdessä "HMS Activityn" kanssa ilmasuojan risteilijä "HMS Diademille", kuudelletoista Kotilaivaston hävittäjälle, neljälle Kanadan laivaston fregatille ja kauppalaiva "SS Nea Hellakselle" Scapa Flowsta Kuolanniemimaalle. Osaston tehtävänä oli kuljettaa henkilöstöä Neuvostoliitosta Britanniaan, mikä oli seurausta laivaston alusten siirrosta punalippuiselle laivastolle. Aluksen piti osallistua 24. huhtikuuta uuteen hyökkäykseen "Tirpitziä" vastaan saman tukialusosaston mukana (operaatio Planet), mutta operaatiota siirrettiin huonon sään vuoksi. Seuraavana päivänä jatkunut huono sää pakotti peruuttamaan operaation. Alus saapui osaston mukana 23. huhtikuuta Kuolan niemimaalle.


title: HMS Fencer

text: "HMS Fencer" aloitti 28. huhtikuuta paluumatkan Kuolan niemimaalta mukanaan Neuvostoliiton laivaston amiraali esikuntineen. Matkan aikana alus tarjosi ilmasuojan paluumatkalla olleelle saattueelle RA59. Aluksen 842 laivueen Fairey Swordfish (tunnus C) upotti 1. toukokuuta Karhusaarten vesillä Saksan laivaston sukellusveneen "U-277" (). Seuraavana päivänä saman laivueen Swordfish (tunnus B) upotti Jan Mayenin vesillä "U-674":n () ja Swordfish (tunnus K) upotti Islannin vesillä "U-959":n (). Alukselta toimineet Wildcat hävittäjät ampuivat alas saattuetta varjostaneen BV138C-lentokoneen. Alus erkani 4. touokokuuta saattueesta ennen sen saapumista Loch Eween matkaten Scapa Flowhun.


title: HMS Fencer

text: Alus siirrettiin 5. toukokuuta Clydeen telakalle myrskyvaurioiden korjaamiseksi. Se palasi palvelukseen kesäkuussa, jolloin se määrättiin saattuetukialus "HMS Strikerin", risteilijä "HMS Sheffieldin" ja kuuden osaston suojana olevan hävittäjän kanssa Pohjois-Norjan pohjoisrannikolle suorittamaan Normandian maihinnousuun liittyvää harhautusoperaatio Wanderersia. Operaation vuoksi alukselle siirrettiin 881-laivueen henkilöstöä ja Wildcattejä. Aluksen koneet tekivät 20. kesäkuuta sukellusveneiden torjuntapartiolentoja sekä iskivät maakohteisiin. Operaatiosta vapauduttuaan aluksella olleet 881 laivueen henkilöstö ja kalusto poistuivat.


title: HMS Fencer

text: "HMS Fencer" palasi heinäkuussa Atlantin saattueiden suojaksi. Alus suojasi 13. heinäkuuta Gibraltarille matkannutta saattuetta OS83/KMS57 ja 22. heinäkuuta palaavaa saattuetta SL164/MKS55. Alus siirrettiin elokuussa luoteisen reitin alaisuuteen sukellusveneiden torjuntaan. Se teki 8. elokuuta Force 32:n mukana sukellusveneidentorjuntapurjehduksen (operaatio CX).


title: HMS Fencer

text: Alus liitettiin syyskuussa Kotilaivastoon, jossa ollessaan aluksen koneita täydennettiin neljällä Wildcatillä sekä lisähenkilöstöllä. Alus teki 28. syyskuuta sukellusveneidentorjuntapurjehduksen, kun Kotilaivasto iski Norjan rannikon kohteisiin. Alus lähti 14. lokakuuta Scapa Flowsta risteilijä "HMS Euryaluksen", saattuetukialus "HMS Trumpeterin" ja hävittäjien "HMS Myngsin", "HMS Volagen", "HMS Serapiksen", "HMCS Algonquinin" sekä "HMCS Siouxin" kanssa miinoittamaan Norjan rannikkoreittejä (operaatio Lycidas). Aluksen koneet pudottivat seuraavana päivänä miinoja Sadön ja Aaramsundin edustalle. Osasto aloitti miinoitustehtävien tultua suoritetuksi 16. lokakuuta paluumatkan.


title: HMS Fencer

text: "HMS Fencer" määrättiin 31. lokakuuta kuljettamaan lentokoneita Tyynelle valtamerelle. Alus matkasi Trincomaleehen, jonne se saapui 11. marraskuuta. Alukseen kuormattiin lentokoneita Brittiläiselle Tyynenmeren laivastolle. Alus lähti joulukuun alussa Sydneyyn, jonne se saapui 23. joulukuuta.


title: HMS Fencer

text: "HMS Fencer" kuljetti tammi-helmikuun 1945 lentokoneita Ceylonin ja Australian välillä, kunnes se liitettiin Huoltolaivastoon, Task Force 112:een. Alus purjehti maaliskuun alussa lentokonelastissa Ceylonilta Sydneyyn, josta se lähti 31. maaliskuuta edelleen eteen siirrettyyn huoltotukikohtaan Manukseen Amiraliteeteille.


title: HMS Fencer

text: Alus kuljetti huhti-toukokuun lentokoneita Manukseen, kunnes se kesäkuussa määrättiin huollettavaksi Etelä-Afrikkaan ennen siirtoaan Itä-Intian laivaston 39. lentotukialusviirikköön Ceylonilla. Alus lähti 13. kesäkuuta Simonstowniin, jossa se siirrettiin telakalle. Alus palasi palvelukseen elokuussa, jonka jälkeen se purjehti Colomboon liittyäkseen viirikköönsä.


title: HMS Fencer

text: "HMS Fencer" määrättiin syyskuussa palaamaan kotimaahan muutettavaksi joukkojenkuljetusalukseksi. Alus lähti 4. syyskuuta Clydeen, jonne se saapui 25. syyskuuta. Alus jatkoi matkaansa Thamesia ylös ja se siirrettiin 30. syyskuuta Lontoossa telakalle muutostöitä varten. Alus palasi palvelukseen joulukuussa, minkä jälkeen se siirtyi Ceylonille.


title: HMS Fencer

text: "HMS Fencer" teki yhden kiertomatkan, kunnes se palasi helmikuussa 1946 Britteinsaarille. Aluksella tehtävät korjaukset viivästyttivät sen palauttamista Yhdysvaltain laivastolle. Se purjehti marraskuussa Norfolkiin Virginiaan, kun sen ammusvarastot ja muut matkalla tarpeettomat materiaalit oli poistettu. Alus palautettiin virallisesti 21. joulukuuta 1946 Yhdysvaltain laivastolle, joka sijoitti sen poistolistalle 28. tammikuuta 1947.


title: HMS Fencer

text: Alus myytiin 30. joulukuuta kauppalaivaksi nimellä "Sydney". Se koki useita omaistajan- ja nimenvaihdoksia muun muassa 1967 "Roma", 1970 "Galaxy Queen", 1972 "Lady Dina" ja 1973 "Caribia". Alus myytiin 1975 romutettavaksi ja se romutettiin syyskuussa samana vuonna Speziassa.


title: Eriksson

text: Eriksson, Erikson, Ericsson, Erickson, Ericksson, Ericson tai Erixon ("Erikin poika") on pääasiassa Pohjoismaissa esiintyvä sukunimi. Se voi viitata muun muassa seuraaviin:


title: JavaServer Pages

text: JavaServer Pages (JSP) on Sun Microsystemsin kehittämä Javaan perustuva menetelmä luoda HTML- ja XML muotoisia websivuja. JSP julkaistiin ensimmäisen kerran 1999 lähinnä vaihtoehdoksi ASP:lle ja PHP:lle; Java ei ollut käyttökelpoinen täysivoimaisten web-sivujen luontiin. Arkkitehtonisesti JSP:tä voidaan pitää korkean tason abstraktiona Java Servletistä. JSP-sivut ladataan palvelimelle ja käsitellään Java-palvelilla "Java EE Web Application", usein pakattu .war tai .ear -tiedostoarkistoihin.


title: Einari Rauhamäki

text: Einari Rauhamäki (aik. "Lindberg"; 27. marraskuuta 1883 Porvoon pitäjä – 1974 Siperia, Neuvostoliitto) oli suomalainen pastori ja ainoa Suomen sisällissodassa punaisten puolelle asettunut evankelis-luterilaisen kirkon pappi.


title: Einari Rauhamäki

text: Rauhamäen vanhemmat olivat työmies August Lindberg ja Maria Cavén. Hän pääsi ylioppilaaksi 1904 Porvoon yhteiskoulusta ja hän suoritti Helsingin yliopistossa teologian erotutkinnon 1913 sekä valmistui filosofian kandidaatiksi 1916 ja maisteriksi 1917. Rauhamäki vihittiin papiksi 1914.


title: Einari Rauhamäki

text: Rauhamäki tuli 1917 kirkkoherran apulaiseksi Ruotsinpyhtäälle. Marraskuun 1917 suurlakon aikana hän salli Internationaalin ja Työväen marssin esittämisen kirkossa ja Suomen sisällissodan aikana hän asettui avoimesti punaisten puolelle osallistuen myös punaisten hallintoon. Rauhamäki jatkoi kuitenkin papin virassa aina siihen saakka kunnes maihinnousset saksalaiset joukot miehittivät Ruotsinpyhtään 8. huhtikuuta 1918. Sodan loppuvaiheissa Rauhamäki oli mukana Kouvolassa punakaartin komppaniassa, jonka oli tarkoitus lähteä taistelemaan saksalaisia vastaan. Rauhamäki onnistui sodan loputtua välttämään vangitsemisen ja hän siirtyi Helsinkiin jossa hän piileskeli maan alla. Porvoon tuomiokapituli erotti myös Rauhamäen papinvirastaan.


title: Einari Rauhamäki

text: Arvo Tuominen kertoo kirjassaan Sirpin ja vasaran tie kuinka hän keväällä 1920 avusti Rauhamäkeä pakenemaan Helsingistä Vaasan kautta Ruotsiin. Ruotsista Rauhamäki siirtyi lopulta Venäjälle jossa hän toimi rehtorina ja opettajana eräässä koulussa Petroskoissa. Hänet erotettiin Tuomisen mukaan näistä tehtävistä pikkuporvarillisten tendenssiensä takia ja hän asui sitten Inkerissä toimien kielenkääntäjänä.


title: Einari Rauhamäki

text: Vuosien 1936–1937 aikana tapahtuneiden inkeriläisten pakkosiirtojen aikana Rauhamäkikin joutui Siperiaan jossa hän sitten vietti lopun elämäänsä.


title: BBN LISP

text: BBN LISP on BBN Technologiesin kehittämä murre Lisp-ohjelmointikielestä. Se perustuu L. Peter Deutschin vuosina 1960–1964 PDP-1-tietokoneille kehittämään Basic PDP-1 LISP -nimiseen Lisp-toteutukseen. Kielestä tuli erillinen murre vuonna 1966.


title: BBN LISP

text: BBN LISP tunnetaan parhaiten Interlispin edeltäjänä.


title: Oía

text: Oía (, lausutaan [i:a]) on Kreikan kylä sekä samanniminen Thíran kunnan kunnallisyksikkö (Δημοτική Ενότητα Οίας, "Dimotikí Enótita Oías") ja entinen itsenäinen kyläkunta. Se sijaitsee Thíran saarella Santorínin saariryhmässä, hallinnollisesti Thíran alueyksikössä Etelä-Egean saarten alueella. Koko kunnallisyksikön väkiluku on 1 545 ja varsinaisen Oían kylän väkiluku 665 (vuonna 2011).


title: Oía

text: Oían kylä sijaitsee Thíran saaren pohjoisosassa Santorínin kalderan reunalla. Se on Santorínin ja koko Kreikan kuvauksellisimpia kyliä ja se on myös kuuluisa auringonlaskuistaan.


title: Oía

text: Oían kylä sijaitsee Thíran saaren luoteiskärjessä noin 11 kilometriä luoteeseen saaren pääkaupungista Firásta. Kylä on rakennettu Santorínin kalderan reunalle noin 150 metrin korkeuteen merenpinnasta laskettuna. Oían satama on Ammoúdi eli Órmos Ammoudioú, joka sijaitsee alempana kalderan puolella. Sieltä on yhteys Thíran länsipuolella sijaitsevalle pienemmälle Thirasían saarelle. Kylän toinen satama on Arméni eli Órmos Arménis. Alas kumpaankin satamaan kulkee pitkät portaat. Etäisyys Oíasta Santorínin lentoasemalle on noin 17 kilometriä ja saaren lauttasatamaan Athíniokseen noin 19 kilometriä.


title: Oía

text: Oían kunnallisyksikkö, joka on osa Thíran kuntaa, käsittää Thíran saaren pohjoisosan. Lisäksi siihen kuuluu Thirasían saari.


title: Oía

text: Oía on tunnettu myös nimillä "Apáno Meriá" (Απάνω Μεριά) ja "Anomeriá" (Ανωμεριά), joista nykyinen nimi on lyhennys. Kylän pääelinkeinona oli aikaisemmin merenkulku. Se alkoi nousta osmanivallan aikana 1700-luvulla ja oli huipussaan 1880-luvulla. Kylän vanha asuintalokanta on perinteisiä kallioon kaiverrettuja luola-asumuksia ("ypóskafa"), mikä oli käytännöllistä paitsi ilmaston vuoksi myös siksi, että näin asukkaat saattoivat piileksiä Egeanmeren aluetta aiemmin vaivanneilta merirosvoilta. Osa vanhoista taloista on puolestaan niin sanottuja kapteenien taloja. Asumukset olivat alun perin laivanvarustajien ja merenkulkijoiden käytössä. Oía kärsi suuria vaurioita maanjäristyksessä 9. heinäkuuta 1956.


title: Oía

text: Oía oli itsenäinen kyläkunta vuoden 2010 loppuun saakka. Vuoden 2011 alussa se yhdistettiin Kallikrates-suunnitelmana tunnetun aluehallintouudistuksen myötä Thíran kunnaksi yhdessä Firán kanssa.


title: Oía

text: Oían nähtävyyksiin kuuluvat kalderanäkymien lisäksi kylän perinteiset talot, kirkot ja tuulimyllyt sekä Oían merenkulkumuseo.


title: Oía

text: Oían seudulla lähikylät mukaan lukien on noin 70 kirkkoa. Monet niistä ovat yksityisiä kirkkoja, jotka merenkulkijat ovat aikanaan omistaneet jollekin kirkon pyhälle. Tärkeimpiä kirkkoja ovat "Panagía Platsaní" (Neitsyt Marian kirkko), "Ágios Geórgios" (Pyhän Yrjön kirkko), "Ágios Nikólaos Peramatáris" (Pyhän Nikolaoksen kirkko) ja "Ágios Spyrídonas" (Pyhä Spyridon).


title: Oía

text: Oían kunnallisyksikkö muodostuu seuraavista kylä- ja kaupunkiyhdyskunnista ja asutuksista:


title: Interlisp

text: Interlisp on Lisp-tyylinen ohjelmointikieli ja -ympäristö. Sen kehityksen aloitti BBN Technologies vuonna 1967 nimellä BBN LISP, ja se toimi alun perin PDP-10-tietokoneiden TENEX-osituskäyttöjärjestelmällä. Kun yhtiön työntekijät Danny Bobrow, Warren Teitelman ja Ronald Kaplan siirtyivät BBN:ltä Xerox PARC:lle, kieli nimettiin Interlispiksi. Interlispistä tuli suosittu Lisp-kehitin Stanfordin yliopistossa ja DARPA:ssa. Interlispin etuihin kuuluivat muun muassa debuggeri ja yksinkertaisten virheiden automaattinen korjaus (DWIM, "Do What I Mean").


title: Martin Maryland

text: Martin Model 167 oli yhdysvaltalainen kevyt pommikone, joka lensi ensilentonsa 14. maaliskuuta 1939. Kone palveli toisessa maailmansodassa Ranskassa ja Yhdistyneissä Kuningaskunnissa, jossa se sai tyyppimerkinnän Maryland Mk I.


title: Martin Maryland

text: Yhdysvaltain maavoimien ilma-ase tarvitsi 1938 kevyen pommikoneen, jolloin Glenn L. Martin Company valmisti Model 167:n, joka sai viralliseksi mallimerkinnäkseen XA-22. Kone oli kaksimoottorinen kolmihenkisen miehistön tarvitseva täysmetallirunkoinen yksitaso, joka kykeni lentämään 447 km/h. Koneen omasuojana oli ylöspäin suunnattu kaksoiskonekivääri sekä neljä eteenpäin ampuvaa konekivääriä siivissä.


title: Martin Maryland

text: Konetta ei kuitenkaan hyväksytty tuotantoon, kun se hävisi vertailussa Douglasin A-20 koneelle. Yhtiö sai kuitenkin tilauksia Ranskasta ja Englannista siten, että konetta valmistettiin 450 kappaletta.


title: Meprobamaatti

text: Meprobamaatti ("2-metyyli-2-propyyli-1,3-propaanidiolidikarbamaatti") on propandiolijohdos, joka kuuluu alkyylidioliittien ryhmään. Se keksittiin USA:ssa toukokuussa 1950. Meprobamaatti tuotiin markkinoille vuosina 1954-55, ensin Carter-lääkeyhtiö nimellä "Miltown", minkä jälkeen Wyeth alkoi myydä omaa vastaavaa tuotettaan nimellä "Equanil". Lääke saavutti nopeasti tavattoman suuren suosion ja se alkoikin pian loppua apteekeista. Siitä tuli kaikkein ensimmäisen suurimittaisen kysynnän tavoittanut psyykenlääke noin 5-8 vuotta ennen Libriumin ja Valiumin esilletuloa.


title: Meprobamaatti

text: Meprobamaatti oli eräs kaikkein ensimmäisiä "trankvilloivia atarakteja" koko maailmassa: sillä todettiin merkittävää anksiolyyttistä hoitovaikutusta. Lisäksi sillä on myös relaksoiva eli spasmolyyttinen teho eli se laukaisee lihaksiston spasmeja ja kramppeja.


title: Meprobamaatti

text: Meprobamaatin kehitystyö aloitettiin 1940-luvun loppuvuosina. Se keksittiin lopputuloksena toisen anksiolyyttiesti vaikuttavan lääkkeen tutkimustyöstä. Tuo lääkeaine oli nimeltään "mefenesiini". Merkittävin henkilö meprobamaatin kehittelyssä oli saksanjuutalainen Frank Berger. Hän oli saanut koulutuksensa Prahassa. Berger toimi sodanaikaisesti bakteriologina Englannissa. Bergerin pitkäjännitteinen työskentely tuotti tulosta ja Carter-yhtiön kemistin, Bernie Ludwigin onnistui syntetisoida meprobamaatti.


title: Meprobamaatti

text: Suomessa on meprobamaatti ollut markkinoilla näillä tuotenimillä: "Miltown", "Equanil", "Nervonus" sekä "Stresso". Myös kiniiniä sisältävää yhdistelmävalmistetta nimellä "Crampiton" on ollut markkinoilla, joka sisälsi 150 mg meprobamaattia/tabletti. 1960-luvulla myynnissä olleet tuotteet sisälsivät meprobamaattia 400 mg tablettia kohden.


title: Meprobamaatti

text: Meprobamaattia on käytetty siihen aikaan hysteriaksi ja neurooseiksi kuvailtujen tilojen hoidon ohella myös tensio-tyyppiseen päänsärkyyn ja alkoholismiin liittyvän rauhattomuuden hoidossa. Lääkettä on käytetty myös unettomuuden hoitoon. Pyrittiin saamaan aikaan lääkeaine, joka ei väsyttäisi sanottavasti ja soveltuisi myös päiväkäyttöön. Tässä yrityksessä jokseenkin kuitenkin epäonnistuttiin. Ensimmäinen "toimiva" päiväsedatiivi oli bentsodiatsepiini medatsepaami kauppanimiltään "Nobrium" ja "Vegatar". Jälkimmäisen suomalainen valmistaja oli nykyinen Orion-Pharma.


title: Meprobamaatti

text: Meprobamaatilla ei todettu sittemmin selviä etuja barbituraatteihin nähden. Sen aiheuttamaa lääkeaineriippuvuutta pidettiin todella vakavana ongelmana ja verrattiin jopa barbituraattiriippuvuuteen. Vieroitusoireina ilmeni tuskaisuutta, levottomuutta, jopa vaikeata kouristelua niissä tapauksissa, joissa säännöllinen lääkkeenotto oli jäänyt pois äkillisesti. Tilannetta voi pitää tietyssä mielessä paradoksina, koska meprobamaatin yhteisvaikutusprofiili, terapeuttinen leveys ja suorituskyvyn olematon lasku pienillä annoksilla ovat teoriassa etuja barbituraatteihin verrattuna.


title: Meprobamaatti

text: Meprobamaattia oli myös useissa yhdistelmävalmisteissa. Näiden lääkkeiden muina ainesosina esiintyi barbituurihapon johdos. Valmisteita ei enää liene käytetty pitkiin aikoihin. Mainittujen lääkkeiden sedatiivinen vaikutus on voinut olla merkittävästi potentoitunut, koska niissä oli samansuuntaisesti eli sedatoivasti vaikuttaneita ainesosia. Kauppanimiä ovat olleet: "Meprotal", "Pentomat" sekä "Proponal". Näistä Meprotal sisälsi pentymaalia ja Proponal heksemaalia, näistä kummatkin ovat barbituraatteja. Myös Pentomat sisälsi barbituraattia, toisena vaikuttavana lääkeaineena.


title: Meprobamaatti

text: Vielä 80-luvun alkuvuosiin saakka apteekista saattoi saada niin kutsuttuna käsikauppalääkkeenä kolmen tabletin pakkauksen meprobamaattia sisältänyttä "Lepo" -nimistä valmistetta.


title: Meprobamaatti

text: Mebrobamaatin sivuvaikutuksina ovat olleet väsymys hyvin yleisenä etenkin lääkehoidon alkuvaiheissa sekä allergiset reaktiot joillakin henkilöillä. Allergisina oireina voivat olla ihottuma, kuumeilu, ripulointi sekä turvotus. Kahta jälkimmäistä oiretta on saattanut ilmetä myös vailla kahta ensimmäistä. Meprobamaatti aiheutti joillekin, ehkä jopa monille sitä käyttäneistä potilaista vaikeitakin vieroitusoireita eli abstinenssioireita.


title: Meprobamaatti

text: Mebromaatilla tunnetaan yhteisvaikutuksia lukuisten eri lääkeaineiden kesken, etupäässä PKV-lääkkeiden. Samanaikaisesti otettuna alkoholi voimistaa meprobamaatin vaikutusta. Meprobamaatti vahvistaa barbituraatin vaikutusta. Veren hyytymistä estävän antikoagulanttilääkkeen vaikutus heikentyy samanaikaisesti käytetyn meprobamaatin johdosta.


title: Meprobamaatti

text: Hengenvaarallisen yliannostuksen rajana on pidetty 10 g eli 10 000 mg. Suurimittainen meprobamaatin yliannostus aiheuttaa syviä kouristeluja, sekä lamaa hengitystä ja verenkiertoa. Tällöin potilas kuuluu tehostetun sairaalahoidon piiriin. Kuitenkin on kuvailtu tapauksia, joissa potilas on selviytynyt jopa 60 g annoksesta.


title: DWIM

text: DWIM (Do What I Mean) on yleisnimitys menetelmälle, jonka avulla tietokoneohjelmisto arvaa, mitä käyttäjä haluaa tehdä, eikä reagoi täsmällisesti annettuihin käskyihin. DWIM-tyylisiä menetelmiä käytetään myös joissakin ohjelmointiympäristöissä (esim. Interlisp) virheiden korjaamiseen. Tähän voidaan verrata myös QBasic-editorin automaattista muotoilua.


title: Abraham Nylander

text: Abraham (Aappi) Nylander (14. joulukuuta 1835 Oulu – 22. elokuuta 1894 Raahe) oli suomalainen opettaja ja kirjailija.


title: Abraham Nylander

text:
Nylanderin vanhemmat olivat kauppias Abraham Nylander ja Annette Niska. Hän pääsi ylioppilaaksi 1855 ja valmistui Helsingin yliopistosta filosofian kandidaatiksi 1858 ja maisteriksi 1860. Nylander toimi Turun ruotsalaisen lyseon saksan kielen opettajana 1875–1882 ja Raahen kauppakoulun opettajana vuodesta 1882.
__notoc__


title: Tioasetamidi

text: Tioasetamidi (usein käytetään lyhennettä TA) CHCSNH (CAS-numero 62-55-5) on eräs orgaaninen rikkiyhdiste. Ulkomuodoltaan se on valkoinen kiteinen aine. Yhdisteestä käytetään myös nimiä "asetotioamidi" ja "etaanitioamidi".


title: Tioasetamidi

text: Tioasetamidi on paljon käytetty laboratoriokemikaali. Sitä käytetään ns. sulfidisaostukseen eli saostamaan muun muassa lyijyn, arseenin, antimonin, seleenin, tinan, kuparin, nikkelin, koboltin, mangaanin ja raudan sulfideina.


title: Tioasetamidi

text: Tioasetamidi hydrolysoituu vesiliuoksissa.


title: Tioasetamidi

text: Jos pH < 7 hydrolysoitumisreaktio on seuraava :


title: Tioasetamidi

text:
CHCSNH + 2 H0 → HS (g) + CH3COO + NH
Jos pH > 7 hydrolysoituminen tapahtuu seuraavasti :


title: Tioasetamidi

text: CHCSNH + 3 OH → S + CHCOO + NH + H0


title: Tioasetamidi

text: Tioasetamidia valmistetaan käsittelemällä asetamidia fosforipentasulfidilla kuten seuraavasta idealisoidusta reaktioyhtälöstä nähdään:


title: Tioasetamidi

text: Lainsäädännössä tioasetamidi on luokiteltu syöpäsairauden vaaraa aiheuttavaksi aineeksi. Tioasetamidi oli selvästi maksatoksista altistetuissa eläimissä. Tämän osoittivat kohonnut seerumin alaniiniaminotransferaasi, aspartaattitransaminaasi ja asparagiinihappo. Happamissa olosuhteissa tioasetamidi muodostaa myrkyllistä rikkivetykaasua.


title: Tioasetamidi

text: Tioasetamidin käyttöturvallisuustiedote (IS-VET Oy): [http://www.isvet.fi/PDF/59638%20[FIN].PDF]


title: Karl Wahlgren

text: Karl (Kaarlo) Wahlgren (8. helmikuuta 1853 Tampere – 18. huhtikuuta 1894 Tampere) oli suomalainen kirjailija. Hän käytti nimimerkkejä "Warto" ja "K. Warto".


title: Aliens: Colonial Marines

text: Aliens: Colonial Marines on Gearbox Softwaren kehittämä ja Segan julkaisema ensimmäisen persoonan ammuntapeli. Peli julkaistiin helmikuussa 2013 Microsoft Windowsille, PlayStation 3:lle ja Xbox 360:lle. Peli oli tarkoitus julkaista Wii U:lle, mutta se peruttiin.


title: Aliens: Colonial Marines

text: Peli perustuu "Alien"-elokuvasarjan hahmoihin ja otuksiin, erityisesti elokuviin "Aliens – paluu" ja "Alien³". Peli on uusi versio vuoden 2001 samannimisestä videopelistä, jonka julkaisu aikanaan peruttiin.


title: Aliens: Colonial Marines

text: "Aliens: Colonial Marines" on hyvin paljon samankaltainen kuin vuonna 2010 julkaistu "Aliens vs. Predator". Pelaaja ohjaa Colonial Marine -sotilaita, joilla on jokaisella erilainen persoonallisuus ja erilainen ase. Jokainen hahmo voi kantaa useita aseita, kuten liekinheitintä, pulssikivääriä, smartgunia, pistoolia, sinkoa ja erilaisia kranaatteja. Pelaaja ohjaa merijalkaväen sotilaita yksi kerrallaan, noudattaen johtajien antamia käskyjä. Pelissä voi myös vaihtaa hahmoa milloin vain. Joskus pelaajan on tarkoitus mennä myös erikoisiin paikkoihin käyttämään liikkeentunnistinta ja aseita puolustaakseen itseään. Perusviholliset pelissä ovat Alieneita, jotka yrittävät säikyttää tai tappaa pelaajan, pakottaen pelaajan taistelemaan niitä vastaan. Erityyppiset Alienit taistelevat erilaisilla tavoilla. Pelissä facehuggerit yrittävät hypätä pelaajahahmon naamalle, istuttaen alkion pelaajan vatsaan, joka myöhemmin tappaa pelaajan ”rinnanrepijä”-vaiheessa (). "Warrior"-Alienit, joita on esiintynyt ainakin "Aliens – paluussa", ovat yleisimpiä vihollisia pelissä. "Scoutit" ovat nopeampia ja ne vakoilevat pelattavien hahmojen käyttäytymistä. Ne toimivat pienissä ryhmissä tai yksin. Tällainen Alien esiintyi elokuvassa "Alien – kahdeksas matkustaja". "Dronet" usein kantavat facehugger-munia, ja ne toimivat Alien-pesän sydämessä suojellen kuningatarta.


title: Aliens: Colonial Marines

text: "Quick time event" -tapahtumia käytetään yksi vastaan yksi -taistelussa pelaajan ja Alieneiden välillä. Tapahtumat ovat myös yleisiä, jos facehugger yrittää hypätä pelihahmon naamalle. "Quick time event" tarkoittaa pientä tapahtumaa joka tapahtuu lyhyessä ajassa, esimerkiksi Facehuggerin hypätessä pelihahmoa kohti ja pelaajan torjuessa hyökkäyksen nopeasti painamalla vaadittuja näppäimiä.


title: Aliens: Colonial Marines

text: Peli sisältää moninpelin, jota kutsutaan versukseksi. Versuksessa on mahdollista pelata sekä merijalkaväellä että Alieneilla. (Alien) Moninpeli sisältää pelimuodot Team Deathmatch, Extremination, Escape ja Survivor. Peliin on mahdollista ostaa "Bug Hunt" -niminen lisäsisältö.


title: Aliens: Colonial Marines

text: "Aliens: Colonial Marinesin" tarinan ovat käsikirjoittaneet Bradley Thompson ja David Weddle, jotka ovat myös käsikirjoittaneet "Taisteluplaneetta Galactican" tarinan.


title: Aliens: Colonial Marines

text: Pelin tapahtumat sijoittuvat "Alien³"-elokuvan tapahtumien jälkeiseen aikaan. Colonial Marine -ryhmä on lähetetty Fiorina ”Fury” 161:lle etsimään ja tutkimaan" USS Sulacoa" ja etsimään Ellen Ripleytä, korpraali Dwayne Hicksiä sekä muita kadonneita merijalkaväen sotilaita, jotka lähetettiin LV-426:lle elokuvassa "Aliens – paluu".


title: Markkinointirikos

text: Markkinointirikos on yksi Suomen rikoslain 30. luvun määrittelemistä Elinkeinorikoksista. Sen sisältö on 1.4.1999 päivitetty seuraavaan muotoon:


title: Markkinointirikos

text: "Joka tavaroiden, palveluksien, kiinteistöjen, yksityisen osakeyhtiön arvopapereiden tai muiden hyödykkeiden ammattimaisessa markkinoinnissa antaa markkinoinnin kohderyhmän kannalta merkityksellisiä totuudenvastaisia tai harhaanjohtavia tietoja, on tuomittava markkinointirikoksesta sakkoon tai vankeuteen enintään yhdeksi vuodeksi."


title: Bursaspor

text: Bursaspor on vuonna 1963 perustettu jalkapalloseura Bursasta, Turkista. Bursaspor pelaa Turkin Superliigassa, jonka se voitti kaudella 2009–2010. Bursaspor pelaa kotiottelunsa Bursa Atatürk Stadion ja seuran tunnusvärit ovat vihreä ja valkoinen.


title: Bursaspor

text: Bursaspor perustettiin 1963, kun Acar İdman Yurdu, Akinspor, Çelikspor, İstiklal ja Pınarspor yhdistyivät yhdeksi seuraksi. Seura nousi Superliigaan 1967, minkä jälkeen se on pelannut pääsarjatasolla lähes koko ajan.


title: Bursaspor

text: Bursaspor voitti Turkin cupin 1986 ollessaan toiseksi korkeimmalla sarjatasolla. Kaudella 2009–2010 Bursaspor voitti Turkin mestaruuden, jolloin siitä tuli vasta viides mestaruuden voittanut seura. Samalla se pääsi Mestarien liigaan kaudeksi 2010–2011. Aiemmin Bursaspor on pelannut eurocupeissa kolmesti, joista paras saavutus on puolivälieriin pääseminen Cup-voittajien cupissa 1974–1975.


title: Bursaspor

text: "Tilanne 16. toukokuuta 2013."


title: BBN Technologies

text: BBN Technologies (alun perin Bolt, Beranek and Newman) on vuonna 1948 perustettu korkean teknologian yritys, joka tarjoaa tutkimus- ja kehittämispalveluja. Se on ehkä parhaiten tunnettu työstään pakettikytkennän kehityksessä (mukaan lukien ARPANET ja Internet). Nykyään yritys on osa Raytheonia.


title: Bioaerosolit

text: Bioaerosolit ovat eloperäisestä aineesta peräisin olevia orgaanisia hiukkasia. Esimerkiksi kasvien ja eliöiden tuotteet, jätökset ja osat kuten siitepölyt, itiöt ja eläinhilse ovat aerosolihiukkasia. Myös jokin elävä kuten virus, punkki tai bakteeri voi olla bioaerosolihiukkanen. Vakavia sairauksia aiheuttavat virukset ja bakteerit voivat myös levitä bioaerosoleina.


title: Bioaerosolit

text: Suurin osa bioaerosolihiukkasista luokitellaan karkeiksi eli niiden halkaisija on yli 2,5 µm. Yleensä karkeat hiukkaset tunkeutuvat keuhkoputkiin saakka, mutta ne poistuvat värekarvojen ja limanerityksen ansiosta tuntien kuluessa.


title: Bioaerosolit

text: Bioaerosoleja on lähes kaikkialla ilmassa, mutta vain pieninä pitoisuuksina. Alhaisina pitoisuuksina nämä hiukkaset ovat suurimmalle osalle ihmisistä vaarattomia, mutta suurina pitoisuuksina ne saattavat olla terveysriski. Herkistyneille ihmisille kuten allergisille henkilöille saattavat jotkin hiukkaset aiheuttaa haittaa, kuten nuhaa ja silmäoireita jo pieninä pitoisuuksina. Myös myrkkyjä sisältävät hiukkaset ovat haitallisia terveydelle.


title: Mekaaniset hiukkaset

text: Mekaaniset hiukkaset ovat ilmakehässä olevia hiukkasia, jotka vaikuttavat ihmisen terveyteen vain fysikaalisesti eivätkä kemiallisesti. Suurimmat hiukkaset kuten katupöly ja sumu (4,7–10,0 µm) jäävät jo nenään ja nieluun, eivätkä pääse vahingoittamaan keuhkoja. Pienhiukkaset (1,0–100nm) kulkeutuvat keuhkorakkuloihin asti. Näitä hiukkasia tulee muun muassa tupakansavussa, liikenteestä. Myös virukset ovat tätä kokoluokkaa.


title: Operaatio Vantage

text: Operaatio Vantage oli peitenimi Iso-Britannian vuoden 1961 sotilasoperaatiolle, jonka tarkoitus oli tukea vasta itsenäistynyttä Kuwaitia sen naapurimaan Irakin esittämiä aluevaatimuksia vastaan.


title: Operaatio Vantage

text: Kuwaitin emiiri pyysi apua, minkä jälkeen alueelle lähetettiin ilma-, maa- ja merivoimien yksiköitä, jotka olivat toiminta-alueella jo muutamaa päivää myöhemmin. Brittijoukot korvattiin Arabiliiton joukoilla, kun Irak ei toteuttanut hyökkäystään. Irak tunnusti 1963 Kuwaitin itsenäisyyden.


title: Operaatio Vantage

text: Britannia hyväksyi Kuwaitin sotilaallisen suojaamisen ja se lähetti pikaisesti vahvan laivasto-osaston, johon kuuluivat:


title: Operaatio Vantage

text: 42 Commando laskeutui helikoptereilla lentokentälle, jonne laskeutui Kuninkaallisten ilmavoimien Hawker Hunter laivue. Britannialla oli 1. heinäkuuta alueella puoli prikaatia valmiina taisteluun. Taistelevina joukkoina olivat 42 ja 45 Commando sekä kaksi komppaniaa 2nd Coldstream Guards rykmentistä. "HMS Strikerilla" kuljetettiin alueelle Centurion panssarivaunukomppania.


title: Operaatio Vantage

text: Seuraavana päivänä alueella olevat joukot saivat vahvistuksina kenttätykistöpatterin, tiedustelupataljoonan sekä pataljoonan laskuvarjojääkäreitä. Joukkoja saapui lisää seuraavina päivinä.


title: Operaatio Vantage

text: Arabiliitto otti tehtäväkseen Kuwaitin puolustamisen, minkä seurauksena brittijoukot poistuivat alueelta 19. lokakuuta.


title: Jonathan Iilahti

text: Jonathan Iilahti (s. 27. huhtikuuta 1992 Vaasa) on suomalainen jääkiekkomaalivahti, joka pelaa SM-liigajoukkue Kalevan Pallossa.


title: Jonathan Iilahti

text: Iilahti on Vaasan Sportin kasvatti. Hän siirtyi kaudeksi 2008–2009 Espoo Bluesin B-nuoriin. Kaudella 2009–2010 Iilahti oli seuran luukkuvahtina yhdessä SM-liigaottelussa 1. joulukuuta 2009 JYPiä vastaan. Hän teki kaksivuotisen SM-liigasopimuksen toukokuussa 2010.


title: Jonathan Iilahti

text: Vancouver Canucks varasi Iilahden kuudennella kierroksella 175. pelaajana . Marraskuussa 2010 Blues lainasi hänet 18. joulukuuta asti kestäneellä lainasopimuksella Mestis-joukkue Kiekko-Laseriin. Iilahti pelasi kauden 2010–2011 aikana Mestistä myös alle 20-vuotiaiden maajoukkueessa. Suurimman osan kaudestaan Iilahti edusti kuitenkin Bluesin A-nuoria, jotka voittivat SM-hopeaa keväällä 2011, jolloin hän toimi kuitenkin kakkosmaalivahtina Lars Voldenille. SM-liigassa Iilahti esiintyi luukkuvahtina kolmessa ottelussa.


title: Jonathan Iilahti

text: Kesällä 2011 WHL-joukkue Vancouver Giants varasi Iilahden 39. pelaajana . Elokuussa 2011 Blues vuokrasi hänet joulutaukoon asti kestävällä sopimuksella kasvattajaseuraansa Vaasan Sportiin, Mestikseen. Iilahti pelasi joukkuessa kymmenen ottelua sekä kuusi ottelua Sportin A-nuorissa, kunnes Blues kutsui hänet edustusjoukkueeseensa jo marraskuussa, kun Petri Koivisto joutui henkilökohtaisista syistä toistaiseksi sivuun.


title: Jonathan Iilahti

text: Iilahti teki SM-liigadebyyttinsä 29. marraskuuta 2011 ottelussa Pelicansia vastaan, kun Lars Volden vaihdettiin häneen ajassa 45.58. Iilahti pääsi pelaamaan Bluesin 7–6-jatkoaikavoittoon päättyneessä ottelussa reilun vartin. Hän torjui kaksi laukausta ja päästi yhden. Bluesin seuraavassa ottelussa 2. joulukuuta vieraissa Tampereen Ilvestä vastaan Iilahti pelasi ensimmäisen kokonaisen SM-liigaottelunsa. Hän torjui 3–2-tappioon päättyneessä ottelussa 39 kertaa. Iilahti pelasi kauden aikana yhteensä neljässä SM-liigaottelussa. Joulukuun 2011 lopulla hän palasi Sportiin tammikuun loppuun asti kestäneellä sopimuksella ja pelasi kaksi ottelua, kunnes Iilahti palasi jo niiden jälkeen Bluesiin ykkösmaalivahti Patrick Galbraithin loukkaannuttua. Galbraithin kuntouduttua hän pelasi loppukauden Bluesin A-nuorissa.


title: Jonathan Iilahti

text: Kaudeksi 2012–2013 Iilahti palasi vuoden mittaisella sopimuksella Sportiin. Hän jakoi runkosarjassa varsin tasaisesti torjuntavastuun Jarno Laitisen kanssa ja pelasi 24 ottelua, mutta Iilahti ei saanut kuitenkaan pudotuspeleissä peliaikaa. Kaudeksi 2013–2014 hän siirtyi vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Timrå IK:hon. Iilahti pelasi lähinnä Mika Norjan kakkosmaalivahtina ja sai tililleen 21 runkosarjaottelua. Hän oli kauden jälkeen ilman sopimusta aina helmikuuhun 2015 asti, jolloin Iilahti palasi taas loppukaudeksi Timrån paitaan. Hän pelasi siellä kaksi ottelua.


title: Jonathan Iilahti

text: Iilahti oli työttömänä myös alkukauden 2015–2016, kunnes joulukuussa 2015 hän siirtyi loppukauden sopimuksella Ruotsin kolmanneksi korkeimmalle sarjatasolle Hockeyettanin Tranås AIF:ään paikkaamaan Emil Jidskogin lähtöä. Iilahti pelasi siellä kaksi ottelua, kunnes hän siirtyi tammikuussa 2016 loppukauden sopimuksella samassa sarjassa pelanneeseen Södertälje SK:hon. Iilahti hankittiin paikkaamaan loukkaantumisista kärsinyttä Calle Brattensbergeriä. Brattenbergerin kuntouduttua hän jäi lopulta Södertäljen kolmosmaalivahdiksi ja Iilahti pelasi vain kolme ottelua. Joukkueen kausi päättyi sarjanousuun Allsvenskaniin. Syyskuussa 2016 hän siirtyi try-outille edellisenä keväänä Allsvenskaniin pudonneen MODO Hockeyn riveihin. Iilahti pelasi siellä kaksi ottelua sekä yhden ottelun yli-ikäisenä seuran J20-junioreissa, joiden jälkeen hän jäi lokakuussa ilman sopimusta.


title: Jonathan Iilahti

text: Iilahti oli ilman sopimusta aina helmikuuhun 2017 saakka, kunnes hän siirtyi siirtorajan kynnyksellä kevääseen 2018 asti ulottuvalla sopimuksella Mestis-joukkue Jokipoikiin. Taustalla oli joukkueen tarve kolmannelle maalivahdille ajoittain loukkaantuneiden Samuel Jukurin ja Juho Ratilaisen rinnalle. Iilahti lähti pudotuspeleihin Jukurin kakkosmaalivahtina, mutta hänet vaihdettiin Jokipoikien maalinsuulle kesken kolmannen puolivälieräottelun, jonka jälkeen Iilahti aloitti neljännen ottelun. Kiekko-Vantaa voitti ottelusarjan kuitenkin suoraan otteluvoitoin 4–0.


title: Jonathan Iilahti

text: Kauteen 2017–2018 hän lähti Timo Niemen aisaparina. Iilahdella oli yhdeksän pelaamansa ottelun jälkeen vähintään kolmasosan kauden otteluista pelanneet maalivahdit huomioiden koko sarjan toiseksi paras torjuntaprosentti (93,5%) Kiekko-Vantaan Juho Ratilaisen jälkeen. Tässä vaiheessa, marraskuussa 2017 hän palasi loppukauden kattavalla ja yhden optiovuoden sisältävällä sopimuksella pelaamaan SM-liigaa kasvattajaseuraansa Vaasan Sportiin, joka samalla purki toisen maalivahtinsa Rasmus Rinteen sopimuksen. Iilahti jakoi loppukaudella varsin tasaisesti vastuuta Mika Järvisen kanssa ja pelasi 16 ottelua.


title: Jonathan Iilahti

text: Lokakuussa 2018 Iilahti siirtyi loppukauden 2018–2019 kattavalla ja yhden optiovuoden sisältävällä sopimuksella Kalevan Palloon oltuaan alkukauden ilman sopimusta. Hän korvasi joukkueen maalivahtiosastolla sopimuksensa yhteisymmärryksessä purkaneen Niko Hovisen.


title: Jonathan Iilahti

text: Iilahti pelasi alle 18-vuotiaiden MM-kilpailuissa vuonna 2010, jolloin hän voitti pronssia. Iilahti valittiin Venäjää vastaan pelatun alkulohkon ottelun päätteeksi Suomen ottelun parhaaksi pelaajaksi. Hän kantoi Suomen torjuntavastuun koko turnauksen ajan. Iilahti pelasi myös Euroopan nuorten olympiafestivaaleilla vuonna 2009. Hän oli myös alle 20-vuotiaiden MM-joukkueen ensimmäisessä leiriryhmässä vuonna 2012, mutta Iilahti ja puolustaja Joonas Valkonen pudotettiin ryhmästä ensimmäisen viikon jälkeen. Yhteensä hän on pelannut seitsemän nuorten ja 15 poikien maaottelua.


title: Siivettömät

text: Siivettömät (Apterygota) on alkukantainen hyönteisryhmä. Ne muistuttavat hyönteisfossiileja kalojen valtakaudelta (devonikaudelta). Näihin kuuluvia lahkoja ovat hyppyhäntäiset, esihyönteiset, kaksisukahäntäiset ja toukkasukahäntäiset.


title: Siivettömät

text: Maailmanlaajuisesti lajeja tunnetaan noin 3000, joista Suomessa 200.


title: Skautafélag Reykjavíkur

text: Skautafélag Reykjavíkur on islantilainen jääkiekkojoukkue, joka on kotoisin Islannin pääkaupungista Reykjavikistä. Se pelaa Islannin jääkiekkoliigassa ja on sen menestynein joukkue.


title: Voima ja kunnia

text: Voima ja kunnia on Kumikameli-yhtyeen 19. toukokuuta 2010 julkaistu kolmastoista studioalbumi. Yhtyeen keulahahmon Jarmo Koposen mukaan albumi sisältää vähemmän hardcore punk -vaikutteita kuin kaksi aikaisempaa albumia ja aikaisemmasta tuotannosta poiketen kappaleissa on käytetty muun muassa puhallin- ja jousisoittimia. Albumin kappale ”Loinen” on ollut ladattavissa ilmaiseksi yhtyeen kotisivuilta huhtikuusta 2010 alkaen.


title: Lars Volden

text: Lars Volden (s. 26. heinäkuuta 1992 Oslo, Norja) on norjalainen jääkiekkomaalivahti, joka pelaa Tšekin Extraligan HC Dukla Jihlavassa.


title: Lars Volden

text: Volden on Manglerud Starin kasvatti. Hän siirtyi kaudeksi 2008–2009 Stavanger Oilersin kakkosjoukkueeseen, joka pelasi Norjan I-divisioonassa. Kaudella 2009–2010 Volden nousi Stavanger Oilers GET-liigan joukkueeseen ja hän voitti keväällä 2010 Norjan-mestaruuden. Volden toimi kakkosvahtina Antti Orelle.


title: Lars Volden

text: Toukokuussa 2010 Volden siirtyi Suomeen ja teki 2+1-vuotisen sopimuksen Espoo Bluesin kanssa. Siirron taustalla oli pääsy suomalaiseen maalivahtivalmennukseen, joka tuli Voldenille tutuksi Stavangerissa, jossa valmentajana toimi Sam Liebkind. Hän pelasi koko ensimmäisen kauden 2010–2011 joukkueen A-nuorissa, mutta sai olla myös luukkuvahtina kahdessa SM-liigaottelussa lokakuussa 2010. Volden torjui Bluesille A-nuorten SM-hopeaa keväällä 2011.


title: Lars Volden

text: Tammikuussa 2011 NHL:n kykyjenetsijäpalvelu listasi Voldenin Euroopassa pelaavista maalivahdeista sijalle 7. . Huhtikuussa hän nousi siinä viidenneksi. Volden varattiin lopulta Boston Bruinsiin kuudennella kierroksella 181. pelaajana.


title: Lars Volden

text: Kauden 2011–2012 Volden aloitti Bluesin SM-liigajoukkueen kakkosmaalivahtina Petri Koivistolle. Hän teki liigadebyyttinsä kauden viidennessä ottelussa 24. syyskuuta 2011 JYPiä vastaan. Ottelussa 34 torjunut Volden piti heti nollapelin ja palkittiin "Ilta-Sanomien" yhden tähden tähtipelaajana. Marraskuussa 2011 hän nousi hetkellisesti Bluesin ykkösmaalivahdiksi, kun Koivisto joutui sivuun henkilökohtaisten syiden vuoksi. Joulukuussa joukkue hankki uudeksi ykkösvahdikseen Patrick Galbraithin. Volden pelasi kauden aikana yhteensä yhdeksän SM-liigaottelua. Tammikuussa 2012 sekä Koiviston että Galbraithin ollessa sivussa Blues lainasi hänet aluksi viikoksi Mestis-joukkue Jokipoikiin. Jokipojista Bluesin maalivahtipulaa siirtyi paikkaamaan Voldenille Stavangerista tuttu joukkuetoveri Antti Ore. Viikkoa myöhemmin lainat pidennettiin loppukauden kattaviksi. Volden kuului loppukaudella Jokipoikien suurimpiin onnistujiin ja hän torjui joukkueelle Mestis-hopeaa. Hän käytti huhtikuussa Blues-sopimuksessaan olleen option ja teki joukkueen kanssa vuoden mittaisen jatkosopimuksen. Kesäkuussa Volden jatkoi sitä kevääseen 2014.


title: Lars Volden

text: Kauden 2012–2013 kynnyksellä Blues lainasi joukkueen kolmosmaalivahdiksi pudonneen Voldenin toistaiseksi voimassa olleella lainasopimuksella Jokipoikiin. Hän palasi Bluesin vahvuuteen lopullisesti joulukuussa 2012 paikkaamaan Antti Oren loukkaantumista. Volden pelasi joukkueessa kauden aikana 12 ottelua. Volden oli hänen Juuso Riksmanin ja Oren muodostamasta Bluesin maalivahtikolmikosta ainoa, joka pelasi ehjän kauden. Hän lähti kauteen kolmosmaalivahtina, mutta sai vastuuta sekä Riksmanin että Oren loukkaantumisten myötä pelaten myös muutamia hyviä, yksittäisiä pelejä. Kaudella 2013–2014 hän pelasi lähinnä ensin Mikko Koskisen ja sitten Jani Niemisen kakkosmaalivahtina. Volden sai tililleen 16 runkosarjaottelua.


title: Lars Volden

text: Volden siirtyi kaudeksi 2014–2015 jatkamaan uraansa Ruotsin toiseksi korkeimmalle sarjatasolle HockeyAllsvenskan-joukkue Rögle BK:n paitaan. Hän kantoi suurimman osan joukkueen torjuntavastuusta ja oli kauden päätteeksi nostamassa Rögleä seuraavaksi kaudeksi SHL:ään. Helmikuussa 2015 Volden teki kaksivuotisen jatkosopimuksen joukkueen kanssa.


title: Lars Volden

text: Kaudella 2015–2016 Volden jäi Röglessä pääasialliseksi kakkosmaalivahdiksi Oscar Danskille ja hän pelasi 24 ottelua. Kesken kauden 2016–2017, tammikuussa 2017 Volden jätti Röglen, kun hän jäi joukkueen kolmosmaalivahdiksi Röglen hankittua joulukuussa 2016 maalivahtiosastolleen Anders Lindbäckin. Hän siirtyi loppukauden sopimuksella Slovakian Extraligan HK Dukla Trenčíniin. Joukkue ajautui kauden päätteeksi karsintasarjaan, mutta onnistui kuitenkin säilyttämään sarjapaikkansa. Kaudeksi 2017–2018 Volden siirtyi vuoden mittaisella sopimuksella Tšekin Extraligan HC Dukla Jihlavaan.


title: Lars Volden

text: Volden edusti Norjaa Sotšin olympiakisoissa 2014 sekä MM-kilpailuissa vuosina 2012, 2013, 2014, 2015 ja 2016. Hän toimi lähes jokaisessa edellämainituista turnauksista joukkueensa pääasiallisena kakkosmaalivahtina Lars Haugenille. Volden debytoi vuoden 2012 MM-kilpailuissa vain 19-vuotiaana. Hän teki MM-debyyttinsä 6. toukokuuta 2012 alkulohkossa Venäjää vastaan. Volden torjui Norjan 4-2-tappioon päättyneessä ottelussa 42 kertaa.


title: Lars Volden

text: Volden edusti Norjaa myös alle 20-vuotiaiden MM-kilpailuissa vuosina 2010, 2011 ja 2012. Hän torjui vuoden 2010 turnauksessa B-lohkon kultaa ja hänellä oli myös kisojen paras torjuntaprosentti (95.8) sekä päästettyjen maalien keskiarvo (1.47). Volden valittiin myös Norjan parhaaksi pelaajaksi. Vuoden 2011 turnaus pääsarjassa päättyi joukkueen putoamiseen. Vuoden 2012 turnauksessa Volden torjui Norjalle IA-divisioonan pronssia.


title: Lars Volden

text: Volden pelasi myös alle 18-vuotiaiden MM-kilpailuissa vuosina 2009 sekä 2010. Norja putosi vuonna 2009 I-divisioonaan. Keväällä 2010 Volden torjui Norjalle alle 18-vuotiaiden I-divisioonan A-lohkon turnauksen kultaa ja valittiin parhaaksi maalivahdiksi.


title: Julián Marías

text: Julián Marías Aguilera (17. kesäkuuta 1914 – 15. joulukuuta 2005) oli espanjalainen filosofi. Hänen "History of Philosophy" -teostaan (1941) pidetään laajalti merkittävimpänä filosofian historiaa käsittelevänä espanjankielisenä kirjana. Marías syntyi Valladolidin kaupungissa mutta muutti Madridiin viisivuotiaana.


title: Tampereen Voimia

text: Tampereen Voimia Liikelaitos (aiemmin "Tampereen Ateria") on liikelaitos, joka valmistaa ruoan Tampereen kouluihin, sairaaloihin ja laitoksiin. Sillä on 35 000 päivittäistä asiakasta. Tampereen aterian henkilöstömäärä on 507.


title: Marouen Lahmar

text: Marouen Lahmar (, s. 7. helmikuuta 1982 La Goulette) on tunisialainen koripalloilija. Pelintekijänä pelaava Lahmar edustaa Tunisian pääsarjassa pelaavaa Club Africainia. Lahmar saavutti Tunisia maajoukkueessa pronssia vuoden 2009 Afrikan-kisoissa.


title: O'Haskell

text: O'Haskell on oliopohjainen rinnakkaisuusperiaatteella toimiva laajennus funktionaaliseen Haskell-ohjelmointikieleen. Sitä on kehitetty OGI:ssa ja Chalmersin Teknillisessä Korkeakoulussa. Joitakin O'Haskell:n toimintoja on lainattu Timber-ohjelmointikieleen.


title: Timber

text: Timber on funktionaalinen ohjelmointikieli, joka on oliolaajennus Haskell-kieleen.


title: Timber

text: Timber on tarkoitettu reaaliaikaisiin sulautettuihin järjestelmiin.


title: Timber

text: Timber perustuu O'Haskell:iin, jonka Timber korvaa.


title: David Steinberg

text: David Steinberg (s. 9. elokuuta 1942) on kanadalainen koomikko, näyttelijä, käsikirjoittaja, ohjaaja ja kirjailija. 1960-luvun lopulla ja 1970-luvun alulla hän oli yksi tunnetuimpia stand up -koomikkoja Yhdysvalloissa. Hän esiintyi Johnny Carsonin talk-show-ohjelmassa "The Tonight Show Starring Johnny Carsonissa" yli 130 kertaa, jääden toiseksi vain Bob Hopelle, ja toimi ohjelmassa vierailevana juontajana 12 kertaa – kaikkien aikojen nuorimpana vierailevana juontajana.


title: David Steinberg

text: Steinberg on ohjannut muutamia elokuvia sekä jaksoja moniin menestyneisiin tilannekomediasarjoihin, kuten "Seinfeld", "Frendit", "Hulluna sinuun", "Jäitä hattuun" ja yli 35 jaksoa sarjasta "Designing Women".


title: David Steinberg

text: Steinberg syntyi Winnipegissä Kanadassa, ja hänen vanhempansa olivat Yasha, tiukka romanialaissyntyinen rabbi, sekä Ruth Steinberg. Steinberg opiskeli alun perin teologiaa Israelissa. Myöhemmin opiskellessaan englannin kielioppia Chicagon yliopistossa hän näki Lenny Brucen esiintyvän ja päätti itsekin alkaa koomikoksi. Hän lopetti koulun, ja kun yksi Chicagon The Second Cityn perustajista huomasi hänet, Steinberg liittyi mukaan vuonna 1964. Siellä Steinberg esiintyi muun muassa Robert Kleinin, Fred Willardin, Peter Boylen ja Joe Flahertyn kanssa. Steinberg viipyi ryhmän kanssa kuusi vuotta.


title: David Steinberg

text: Yksi Steinbergin huomionarvoisimmista esiintymisistä oli lokakuussa 1968 "The Smothers Brothers Comedy Hourissa", jossa hän esitti satiirisia saarnoja. Sketsin ansiosta CBS sai ennätysmäärän valituksia. Smothers Brothersille kerrottiin, että he saisivat Steinbergin takaisin sillä ehdolla, ettei tämä enää toistaisi saarnaansa. Siitä huolimatta Tom Smothers pyysi Steinbergiä tekemään sen taas, ja hän piti saarnan, jossa sanoi: "The Old Testament scholars say that Jonah was swallowed by a whale. The Gentiles, the New Testament scholars say "Hold it, Jews, no." They literally grabbed the Jews by the Old Testament." Tämä aiheutti ohjelman peruutuksen, eikä Jonah-sketsiä koskaan esitetty.


title: David Steinberg

text: Vuonna 1972 Steinberg käsikirjoitti ja esiintyi "The David Steinberg Show’ssa" Yhdysvalloissa. Vastauksena tähän TV Guide -lehti kuvaili häntä "omituisena, rohkeana ja julmana - ja kaikki tämä tekee hänestä kaikkien nuorten ja pettyneiden suosikin".


title: David Steinberg

text: Myös 1970-luvun aikana Steinberg esitti joitakin huomionarvoisia stand up -komiikkaesityksiä, kuten "The Incredible Shrinking God", joka sisälsi kymmenen hänen koomisista saarnoistaan ja minisaarnoistaan. Hän pääsi Kanadan Walk of Famelle vuonna 2003.


title: David Steinberg

text: Steinberg juonsi "Sit Down Comedy with David Steinbergiä", epätavallista haastattelutyylistä ohjelmaa, jossa hän jutteli kuuluisien koomikkojen ja komedianäyttelijöiden kanssa. Sitä esitettiin Yhdysvalloissa kaksi tuotantokautta. Ensimmäisellä kaudella ohjelman vieraina olivat Mike Myers, Larry David, Jon Lovitz, Martin Short, Bob Newhart ja George Lopez, ja toisella kaudella Jerry Seinfeld, Robin Williams, Roseanne Barr, Jon Stewart, Garry Shandling ja Ray Romano.


title: David Steinberg

text: Steinbergin ensimmäinen kirja, "The Book of David", julkaistiin heinäkuussa 2007.


title: David Steinberg

text: Vuonna 2010 Steinberg ohjaa ja tuottaa kanadalaisen komediasarjan "Living in Your Car".


title: Faouzi Mansouri

text: Faouzi Mansouri (, s. 17. tammikuuta 1956 Menzel) on algerialainen entinen jalkapalloilija, pelipaikaltaan vasen laitapuolustaja. Hän vietti koko ammattilaisuransa Ranskassa.


title: Faouzi Mansouri

text: Mansouri kuului Algerian maajoukkueeseen vuosien 1982 ja 1986 MM-kisoissa.


title: Faouzi Mansouri

text: Myös hänen nuorempi veljensä Abla oli jalkapalloilija.


title: Salah Assad

text: Salah Assad (, s. 13. maaliskuuta 1958 Larbaâ Nath Irathen) on algerialainen entinen jalkapalloilija, pelipaikaltaan hyökkääjä.


title: Salah Assad

text: Assad kuului Algerian maajoukkueeseen vuosien 1982 ja 1986 MM-kisoissa.


title: Salah Assad

text: Assad aloitti uransa RC Koubassa, jossa hän voitti seitsemän pelaamansa kauden aikana Algerian mestaruuden ja Algerian supercupin vuonna 1981. Sittemmin hän siirtyi Ranskaan Mulhouseen vuonna 1982. Assad pelasi seuraavan kauden lainalla Paris Saint-Germainissa, jossa peliaikaa ei tullut. Hän palasi takaisin Mulhouseen, jossa Assad pelasi aina kauteen 1985–1986 asti. Assad lopetti pelaajauransa RC Kouban joukkueessa kauteen 1987–1988.


title: Leedsin kaupungintalo

text: Leedsin kaupungintalo ("Leeds Town Hall") on West Yorkshiren kreivikunnassa Pohjois-Englannissa sijaitsevan Leedsin kaupunginhallinnon keskus. Sen on suunnitellut arkkitehti Cuthbert Brodrick. Rakentaminen alkoi vuonna 1853, ja talo valmistui 1858. Kaupungintalo edustaa viktoriaanista uusgotiikkaa.


title: Dominic Dale

text: Dominic Dale (s. 29. joulukuuta 1971) on walesiläinen snooker-ammattilainen, joka asuu nykyään Wieninssä Itävallassa. Dale tunnetaan ammattilaispiireissä myös lempinimellä "Spaceman" rennon ja erikoisen olemuksensa ansiosta. "Spaceman" on voittanut kaksi ranking-turnausta ja ollut pitkään "32:n parhaan joukossa" ranking-listalla. Dale kerää snooker-keräilyesineitä ja pitää myös taiteesta. Hänellä on nimissään myös maailmanmennätys snooker-pöydän ympäri kävellyssä mailissa .


title: Dominic Dale

text: Dominic Dale aloitti ammattilaisuransa vuonna 1992. Tätä ennen Dale voitti amatööritasolla "Welsh National Champion"-turnauksen, josta hän sai kutsun amatöörien maailmanmestaruusturnaukseen. Maailmanmestaruusturnaus tuotti finaalipaikan, mutta finaalissa hänet kaatoi Thaimaan Noppadon Noppachorn erin 11-9.


title: Dominic Dale

text: Ensimmäisen kauden paras saavutus oli pääsy 64:n parhaan joukkoon "European Open"-turnauksessa. Toisella kaudellaan Dale paransi ja pääsi kerran pääsarjaan 32:n parhaan joukkoon sekä useasti 64:n parhaan joukkoon. Tämä nosti hänet sadan parhaan joukkoon maailmanlistalla. Dale jatkoi tästä tasaista nousuaan saavuttamatta kuitenkaan suurempaa menestystä.


title: Dominic Dale

text: "Spacemanin" läpilyönti tapahtui kaudella 1996/1997, jolloin hän pelasi useissa turnauksissa itsensä pääsarjaan ja maailmanmestaruuskisoissa jopa 16:n parhaan joukkoon.


title: Dominic Dale

text: Kaikkien yllätykseksi Dale voitti John Higginsin vuoden 1997 "Grand Prix"-turnauksen finaalissa erin 9-6. Näin Dalesta tuli vasta viiden walesiläinen ranking-turnausvoittaja. Yllätykseksi tämä oli laskettava siitä syystä, että Dalen sijoitus maailmanlistalla oli tuolloin vasta 54 ja hän voitti matkalla finaaliin mm. Dave Haroldin, kuusikertaisen maailmanmestarin Steve Davisin sekä Jimmy Whiten .


title: Dominic Dale

text: Vuonna 1999 Dale oli mukana Walesin joukkueessa, joka voitti "Nation's Cup"-joukkueturnauksen. Hän oli myös mukana seuraavana vuonna, mutta tällöin voittajaksi selvyityi Englanti. 1999 Dale teki uransa suurimman lyöntisarjansa 145 "UK Championship"-turnauksessa. Parhaan esityksensä maailmanmestaruuskisoissa Dale esitti vuonna 2000, kun hän eteni huippupelaaja Peter Ebdonin voitettuaan aina neljännesfinaaliin asti.


title: Dominic Dale

text: Vuonna 2002 Dale pelasi itsensä semifinaaliin "LG Cup"-turnauksessa .


title: Dominic Dale

text: Vuonna 2006 "Spaceman" saavutti semifinaalipaikan "Northern Ireland Trophy"-turnauksessa.


title: Dominic Dale

text: Vuonna 2007 jälleen hieman yllättäen, ja kymmenen vuoden tauon jälkeen, Dale nousi ranking-turnausvoittoon. Tämä tapahtui Kiinassa järjestetyssä "Roewe Shanghai Masters"-turnauksessa, jossa finaalivastuksena oli nälkäinen nuori maanmies Ryan Day, joka ei vieläkään saavuttanut turnausvoittoa, sillä Dale vei finaalin erin 10-6. Ottelun jälkeisessä haastattelussa Dale vitsaili odottavansa jo vuotta 2017 .


title: Dominic Dale

text: Vuonna 2010 uudistetussa pelikalenterissa tuli mukaan pienempien ranking-kilpailujen sarja ja Sheffieldissä pelatussa "Star Xing Pai Players Tour Championship 6" -kilpailussa Dale eteni voittajaksi ja finaalissa kaatui uudelle vuosikymmenelle tullessa kovaa nousua tehnyt Martin Gould erin 4-3 .


title: Ecosia

text: Ecosia on vuonna 2009 julkaistu, saksalaisen Christian Krollin kehittämä hakukone. Ecosian hakupalvelimet käyttävät ainoastaan uusiutuvaa energiaa. Haut tapahtuvat kuitenkin Yahoo!:n ja Bingin palvelimien kautta, jotka eivät toimi uusiutuvalla energialla. Siten Ecosialla tehty haku tuottaa yhtiön itsensä mukaan lähes yhtä paljon hiilidioksidipäästöjä kuin Googlella tehty haku.


title: Ecosia

text: Ecosia markkinoi itseään ekologisena hakukoneena, sillä se on sitoutunut lahjoittamaan 80 % mainoksista saamistaan tuloista sademetsien suojeluun WWF:n kautta. Hakukoneen omien laskelmien mukaan yksi haku pelastaa keskimäärin noin 2 m sademetsää. Luku on saatu laskemalla hakukoneen WWF:lle tekemien lahjoitusten määrästä suojellun sademetsän pinta-ala – WWF:n hankkeessa Juruenan kansallispuistossa Brasiliassa hehtaarin suuruisen metsäalueen suojeleminen maksaa yhtiön mukaan viisi euroa – ja jakamalla tämä kaikkien Ecosialla tehtyjen hakujen lukumäärällä. Lokakuun lopussa 2010 Ecosia ilmoitti suojelleensa 205 641 845 m eli noin 205,6 km sademetsää.


title: Ecosia

text: Koska hakukone saa tulonsa mainoslinkeistä, ei sen käyttö itsessään tuo tuloja sademetsien suojeluun, ellei käyttäjä paina kyseisiä linkkejä.


title: Muinainen pimeys

text:
Muinainen pimeys on kuusiosainen nuorille suunnattu kirjasarja. Sarjan on kirjoittanut brittiläinen Michelle Paver. Sarjan ensimmäinen teos ilmestyi englanniksi vuonna 2004.
Sarjaan kuuluvat seuraavat kirjat:
Sarjan ensimmäisessä osassa seikkailee kaksitoistavuotias poika jonka isän surmaa pahan hengen riivaama karhu. Ennen kuolemaansa isä kertoo Torakille, että paha henki voi tuhota koko metsän, ellei Torak estä sitä. Vaellettuaan yksin metsässä hän tapaa orvon sudenpennun, jonka kanssa hän ystävystyy. Pian tämän jälkeen Torakin ja Suden vangitsee Korpin klaani, sillä he ovat metsästäneet luvatta Korpin klaanin mailla. Korppiklaanin johtajan veljentytär Renn auttaa kuitenkin Torakin pakoon ja he ystävystyvät. Renn kertoo Torakille, että ennustuksen mukaan heidän on löydettävä kolme nanuakin kiteytymää voidakseen pyytää apua Maailmanhengeltä karhun tuhoamiseen.


title: Muinainen pimeys

text: Sarjan toinen osa sijoittuu kuuden kuukauden päähän edellisen kirjan tapahtumista. Torak on jäänyt asumaan korppiklaanin luokse. Klaanin rauhaisa elo keskeytyy, kun yksi klaanin jäsenistä surmaa itsensä. Torak kuitenkin epäilee, että surman takana on peto. Pian Rennille ja Torakille selviää, että kyseessä on "Tokoroth" sielunsyöjien riivaama lapsi. Pysäyttäkseen sielunsyöjät Torak ja Renn päätyvät Hylkeen klaanin hallitsemille saarille etsimään harvinaista kasvia.


title: Muinainen pimeys

text: Kolmannessa osassa Torakin susiveli kaapataan ja Renn ja Torak lähtevät etsimään Sutta. Matkan aikana Torak henkivaeltaa korpin muodossa ja saa selville, että sieppauksen takana ovat sielunsyöjät. Pelastaakseen Suden, ystävykset matkaavat kauas Pohjoiseen Valkoisen ketun klaanin luokse.


title: Muinainen pimeys

text: Sielunsyöjien annettua Torakille sielunsyöjien vihatun merkin, hän joutuu ongelmiin Korpin klaanin kanssa. Korpin klaani aikoo karkottaa Torakin luotaan, ellei Torakin oma klaani, Suden klaani julista häntä syyttömäksi. Suden klaani kuitenkin julistaa Torakin klaanittomaksi ja hänen on lähdettävä Korpin klaanin luota. Rennin yrittäessä vakuuttaa muut Torakin syyttömyydestä, Torakin sielu sairastuu.


title: Muinainen pimeys

text: Sarjan viidennessä osassa Torakin veriveli, Bale murhataan ja Torak päättää kostaa Balen murhan. Hän lähtee Rennin, Suden ja Fin-Kedinnin kanssa matkalle Sysimetsään saadakseen kiinni murhaajan. Pian matkalaisille selviää, että Thiazzi on vallanut sysimetsän ja matkalaisten on autettava sysimetsän klaaneja.


title: Muinainen pimeys

text: Toisin kuin Torak on kuvitellut, sota sielujensyöjien kanssa ei ole vielä ohi. Sielunsyöjiin kuuluva Eostra levittää kammottavaa varjosairautta, joka tappaa kaiken elämän metsästä. Pysäyttääkseen Eostran juonet Torak matkustaa henkien vuorelle.


title: Switchfoot

text: Switchfoot on rockyhtye, joka on perustettu vuonna 1996 San Diegossa, Kaliforniassa.Switchfoot julkaisi kolme ensimmäistä albumiaan ("The Legend of Chin", "New Way to Be Human" ja "Learning to Breathe") pienellä Re:think -levy-yhtiöllä, tunnetun kristillisen musiikin tuottajan Charlie Peacockin (mm. dcTalk) kanssa. Tämän jälkeen bändi kirjoitti sopimuksen Columbia Recordsin kanssa ja lopullinen läpimurto pienestä indie-bändistä kansainvälisesti tunnetuksi rockyhtyeeksi tapahtui "The Beautiful Letdown"-albumin myötä vuonna 2003. Levy sisälsi mm. hitit Meant to Live, Dare You to Move ja Ammunition. Levy kiipesi Yhdysvaltain Billboardilla 16. sijalle ja ensimmäiseksi maan kristillisellä levylistalla, myyden yli 2 miljoonaa kappaletta.


title: Switchfoot

text: Seuraava pitkäsoitto, "Nothing is Sound", ylsi Billboardilla huikealle 3. sijalle, mutta sen kokonaismyynti ei koskaan yltänyt Beautiful Letdownin mittoihin, sillä levylle koodattu kopiosuojaus esti ostajia mm. lataamasta lauluja iPodeilleen. Nothing is Soundilta julkaistuja singlejä olivat Stars ja We Are One Tonight.


title: Switchfoot

text: "Oh! Gravity" oli yhtyeen kolmas ja viimeinen julkaisu Columbialla (lukuun ottamatta levy-yhtiön julkaisemaa kokoelmalevyä vuonna 2008) ja odotukset sitä kohtaan olivat suuret. Levyn tuottajana toimi mm. U2:n kanssa työskennellyt Steve Lillywhite. Amerikan Billboardilla "Oh! Gravity" nousi sijalle 18 ja kristillisen musiikin listalla tuttuun tapaan ykkössijalle. Levy sisälsi hitit Oh! Gravity, Awakening ja Dirty Second Hands.


title: Switchfoot

text: Pitkän harkinnan tuloksena bändin ja Columbian tiet erosivat ja pojat alkoivat työstää uutta pitkäsoittoa jälleen indie-bändinä. Levyprosessi alkoi syksyllä 2007 ja uuden levyn tuottajaa vaihdettiin useaan kertaan. Vanha tuttu Charlie Peacock vieraili myös studiossa levytyksen varhaisessa vaiheessa. Lopulta syksyllä 2009 julkaistiin "Hello Hurricane", tuottajana hiphopin parissa kunnostautunut Mike Elizondo. "Hello Hurricane" menestyi hyvin USA:n virallisella levylistalla ja sai myönteistä palautetta useilta kriitikoilta. Voittipa albumi myös Grammyn (Best Rock Gospel Album).


title: Switchfoot

text: Hello Hurricanen pitkittyneistä levytyssessioista jäi bändille takataskuun useita lauluja, joita Switchfoot lupaili julkaista vuoden 2010 aikana alustavalla albuminimellä "Vice Verses". Tämäkin studioprojekti kuitenkin venähti ja suuresti odotettu, enemmän bändin rytmisektioon nojaava, Vice Verses ilmestyi lopulta syksyllä 2011. Singleinä levyltä julkaistiin biisit Dark Horses, Restless ja The Original.


title: Switchfoot

text: Vuosina 2012 ja 2013 Switchfoot on työskennellyt tähän asti kunnianhimoisimman projektinsa parissa: Fading West -nimellä kulkevan, bändistä kertovan, dokumenttielokuvan on määrä ilmestyä syksyllä 2013. Switchfoot kirjoittaa elokuvaan musiikin ja soundtrackin lisäksi bändi on vihjannut myös julkaisevansa uuden studioalbumin elokuvan rinnalle. Rumpali Chad Butler kuvaili Fading Westin olevan jotakin U2:n legendaarisen Rattle and Humin ja surf-dokumentti Endless Summerin välimaastosta.


title: Combi coupé

text: Combi Coupé on Saabin lanseeraama korimalli. Se on coupén ja farmarin välimuoto, oikeammin sanottuna viistoperä. Combi Coupéta tehtiin 3- ja 5-ovisina versioina. Saab kehitti itse monikäyttöisen korimallin, joka otettiin ensimmäisenä Saab 99-mallin valikoimaan. Myöhemmin Saabin suunnittelijat sovelsivat Combi coupé-version Saab 95:stä, Saab 98:n. Tämä malli ei kuitenkaan tullut koskaan tuotantoon sen vähäisen markkinatarpeen vuoksi. 98-mallin prototyyppi on Saabin museossa Trollhättanissa, Ruotsissa. Combi Coupén tavaratila on auton muotoihin ja kokoon nähden varsin suuri, hieman alle 500 litraa. Korimalli oli aikanaan automaailman läpimurto, nykyisten crossovereiden edeltäjä.


title: Centre Pompidou-Metz

text: Centre Pompidou Metz eli Metzin Pompidou-keskus on modernin ja nykytaiteen museo, joka avattiin 12. toukokuuta 2010. Se sijaitsee Metzissä Ranskassa. Siellä on esillä veistoksia, maalauksia ja grafiikkaa.


title: Centre Pompidou-Metz

text: Museon peruskivi laskettiin 7. marraskuuta 2006. Keskus kuuluu uuteen alueeseen, jonka Metzin kaupunki on rakentanut Seillen rannalle. Alueella on yritystoimintaa, kauppaa ja asuntoja, ja kaikessa on otettu huomioon ympäristönäkökohdat. Rakennuksen arkkitehtuurin innoittajana on ollut perinteinen kartionmuotoinen kiinalainen olkihattu. Puuosien rakentaminen pääsi alkuun huhtikuussa 2009, kun betoniset rakenteet oli saatu valmiiksi.


title: Centre Pompidou-Metz

text: Puuosat muodostavat uudenlaisen elementin, joka koostuu 16 kilometristä liimapuuta. Se kulkee ristiin siten, että syntyy kuusikulmainen verkko. Se saa pinnalleen lasikuitukalvon, joka on pinnoitettu teflonilla. Se on itsepuhdistuvaa, suojaa suoralta auringonvalolta mutta on yöllä läpinäkyvää.


title: Centre Pompidou-Metz

text: Arkkitehti Shigeru Ban kertoo saaneensa hyvin paljon vaikutteita Alvar Aallon arkkitehtuurista: "Alvar Aallon arkkitehtuuri opetti minulle tavan käyttää luonnon materiaaleja ja yhdistää niitä esimerkiksi betoniin."


title: Centre Pompidou-Metz

text: Osa avajaisnäyttelystä "Chefs d'oeuvres?" avattiin jo lokakuussa 2008. Ensimmäinen näyttely keväällä 2010 sisältää Pariisin Pompidou-keskuksesta lainattuja mestariteoksia (800 kappaletta), muun muassa:


title: Jenji Kohan

text: Jenji Leslie Kohan (s. 5. heinäkuuta 1969 Los Angeles, Kalifornia, Yhdysvallat) on yhdysvaltalainen ohjaaja, tuottaja ja käsikirjoittaja. Hän on luonut televisiosarjat "Weeds" ja "Orange Is the New Black".


title: China Open (snooker)

text: China Open on vuodesta 1997 alkaen Pekingissä Kiinassa järjestetty snookerin ranking-turnaus, jonka nimi oli alun perin China International.


title: China Open (snooker)

text: China International syyskuussa 1997 oli ensimmäinen ammattilaisten pääkiertueen (Main Tour) turnaus Kiinassa, se oli silloin kutsuturnaus. Vuodesta 1999 lähtien turnaus on ollut ranking-turnaus. Tapahtuma on perinteisten World Championship-, UK Championship-, World Open- ja Welsh Open -turnausten jälkeen seuraavaksi pisimpään järjestetty turnaus pääkiertueella. Turnaus on muutamaan otteeseen sen alkuajärjestetty myös Shanghaissa.


title: China Open (snooker)

text: Turnauksen historiassa on tehty neljä 147 pisteen maksimibreikkiä. Ensimmäisenä tähän pystyi vuonna 1998 James Wattana. Seuraava maksimibreikki tuli seuraavan vuoden turnauksen karsintavaiheessa, jolloin Mehmet Husnu suoritti tämän. Kolmatta odotettiin yhdeksän vuotta, sillä vasta vuonna 2008 Stephen Maguire pystyi tähän seuraavan kerran. Turnaushistorian neljännen maksimibreikin teki kaksi vuotta edellisen jälkeen Neil Robertson, joka myöhemmin vuonna 2010 voitti maailmanmestaruuden ensimmäisenä australialaisena pelaajana. Judd Trump teki maksimibreikin vuoden 2017 turnauksessa.


title: China Open (snooker)

text: China Openin menestynein pelaaja on kaksinkertainen maailmanmestari Mark Williams, joka on voittanut turnauksen kolmesti ja ollut tämän lisäksi kaksi kertaa turnauksen finaalissa. Turnauksen on voittanut kahdesti Ronnie O’Sullivan, Peter Ebdon, Ding Junhui, Judd Trump ja Mark Selby. O’Sullivan voitti turnauksen kahdesti peräkkäin vuosina 1999 ja 2000. Peter Ebdonin toinen voitto tuli pitkän katkaisufreimiin venyneen kahdeksan tunnin ottelun jälkeen. Kun ottelu lopulta päättyi hieman ennen aamuyhtä paikallista aikaa, Ebdonista tuli 41-vuotiaana vanhin turnauksen voittanut pelaaja. Hän teki ottelussa kuusi yli sadan pisteen lyöntisarjaa. Ainutlaatuisen voitosta teki myös se, että Ebdon voitti turnauksen sijoittamattomana pelaajana, joten hän joutui pelaamaan yhden karsintaottelun päästäkseen varsinaiseen turnaukseen.


title: China Open (snooker)

text: Turnauksen historiassa on yhteensä neljästi finaali ratkaistu katkaisufreimissä. Turnauksen yksi legendaarisimpia finaaleja oli kiinalaisnuoren Ding Junhuin voitto seitsemänkertaisesta maailmanmestarista Stephen Hendrystä. Ding osallistui turnaukseen hieman ennen 18-vuotispäiväänsä kutsuttuna villillä kortilla. Sittemmin Ding tuli ammattilaiseksi ja on jo nuoresta iästään huolimatta voittanut useita ranking-turnauksia, kuten UK Championship -turnauksen, joka on pääkiertueen toiseksi arvostetuin turnaus.


title: XProc

text: XProc on W3C:n suositus XML-Pipeline:iden määrittelyyn.


title: XMLmosaic

text: XMLmosaic on XML-pohjainen C#-tyylinen ohjelmointikieli, jota voi käyttää millä tahansa NET 3.5 SP1:n omaavalla tietokoneella. Se on ohjelmoitu VB.Net:illä. XMLmosaic:n kehitys on lopetettu dylan.NET:in korvattua se.


title: Superx++

text: Superx++ on oliopohjainen ohjelmointikieli XML-formaatille.


title: Habib Mejri

text: Habib Mejri on tunisialainen jalkapallovalmentaja ja entinen jalkapalloilija, pelipaikaltaan puolustava keskikenttäpelaaja. Hän edusti pelaajaurallaan CS Hammam-Lifia ja Club Africainia.


title: Habib Mejri

text: Pelaajauransa jälkeen Mejri siirtyi valmentajaksi 1990-luvun alussa ja valmensi aluksi pienempiä seuroja. Ensimmäisen kerran hän valmensi kotimaansa hivenen suurempaa seuraa vuonna 1998 Sfaxienia, tultuaan ukrainalaisen Yuri Sebastienkon tilalle. Myös Mejri korvattiin kauden aikana ja hän matkasi US Monastiriin, josta hän sai myös potkut kesken kauden. Ensimmäisen kerran Mejri saavutti menestystä kaudella 2001–2002 nostettuaan AS Marsan Tunisian pääsarjaan voitettuaan alemman sarjatason.


title: Habib Mejri

text: Mejri valmensi vielä pienempiä seuroja Tunisiassa, kunnes Tunisian maajoukkueen silloinen uusi päävalmentaja Humberto Coelho nimesi hänet Tunisian maajoukkueen apuvalmentajaksi vuonna 2008. Hän toimi vuoden 2010 MM-karsintojen aikana apuvalmentajana, mutta joutui jättämään tehtävät Tunisian jäätyä ilman kisapaikkaa.


title: Habib Mejri

text: Huhtikuussa 2010 Mejrista tuli Club Africainin päävalmentajaksi loppukaudella 2009–2010.


title: Habib Mejri

text: Marraskuussa 2010 Mejri palkattiin Kamel Cheblin tilalle AS Marsan valmentajaksi. Kuukautta myöhemmin hän erosi tehtävästään.


title: Giampaolo Pazzini

text: Giampaolo Pazzini (s. 2. elokuuta 1984 Pescia, Italia) on italialainen jalkapalloilija, pelipaikaltaan hyökkääjä. Hän edustaa Italian Serie A:ssa pelaavaa AC Milania.


title: Giampaolo Pazzini

text: Pazzini siirtyi Fiorentinaan Atalantasta noin 6,5:n miljoonan euron siirtokorvauksella tammikuussa 2005. Ensimmäisellä kaudellaan Violan paidassa hän teki kolme maalia, mutta ei päässyt pelaamaan suosimallaan piikkipaikalla, koska nokkimisjärjestyksessä hänen ja bulgarialaisen Valeri Bojinovin edellä oli Luca Toni. Tonin jätettyä seuran Pazzinista tuli ykkösvaihtoehto hyökkääjän paikalle ja hän tekikin kaudella 9 maalia.


title: Giampaolo Pazzini

text: Seuraavalla kaudella Pazzinin peliaika jäi vähäiseksi, sillä Adrian Mutu sai hyökkääjäparikseen juuri hankitun Alberto Gilardinon.


title: Giampaolo Pazzini

text: Siirryttyään Sampdoriaan talvella 2009 Pazzini on viimeistellyt 36 maalia 75:ssä sarjaottelussa, joista 19 kaudella , mitkä siivittivät Sampdorian hienosti Mestarien liigan karsintavaiheeseen kaudeksi 2010-2011.


title: Giampaolo Pazzini

text: Talven siirtoikkunassa 2011 hän siirtyi Internazionaleen 4,5-vuotisella sopimuksella Ja kevätkaudella Interissä hän olikin huippuvireessä tehden 17 ottelussa 11 maalia. Seuraavalla kaudella 2011-2012 hänen vireensä ei ollut edellisen kauden veroista, kun hän onnistui tekemään 33:ssa ottelussa vain viisi maalia, joutuen tulemaan usein vaihdosta kentälle huippuvireisen Diego Militon tilalle. Kauden jälkeiselle siirtoikkunalle Internazionale laittoi Pazzinin siirtolistalle ja hän joutui etsimään itselleen uutta seuraa.


title: Giampaolo Pazzini

text: 21. elokuuta 2012 hän siirtyi Interin paikalliskilpailija AC Milaniin siirrossa, jossa toiseen suuntaan siirtyi Antonio Cassano, ja Milan maksoi Interille 7 miljoonaa euroa. Hän teki hattutempun 1. syyskuuta kauden toisessa ottelussa, 3-1-voitossa, Bolognaa vastaan. Kaksi maalia hän teki 20. tammikuuta, 2. maaliskuuta ja 28. huhtikuuta 2013 otteluissa Bolognaa, Laziota ja Cataniaa vastaan. Kaudella hän pelasi yhteensä 30 ottelua, joista 15 tullen vaihdosta kentälle, ja teki 15 maalia.


title: Giampaolo Pazzini

text: Pazzini on tehnyt Italian alle 21-vuotiaiden paidassa uuden Wembleyn historian ensimmäisen maalin ja myös ensimmäisen hattutempun samassa ottelussa Englannin alle 21-vuotiaita vastaan 27.3.2007. Ensimmäisen A-maajoukkueottelunsa Pazzini pelasi Italian väreissä 28. marraskuuta 2009 Montenegroa vastaan MM-kisojen karsinnoissa tultuaan vaihdosta kentälle. Kyseisessä ottelussa hän teki myös maajoukkueuransa ensimmäisen maalin. Pazzinin uran toinen maajoukkueottelu jäi sekin historiaan hänen saatuaan punaisen kortin ottelun toisella minuutilla.


title: Dibleyn kirkkoherra

text: Dibleyn kirkkoherra () on Richard Curtisin luoma brittiläinen tilannekomedia, joka kirjoitettiin päänäyttelijälleen Dawn Frenchille. Sarjaa esitettiin vuosina 1994–2007. Se sijoittuu pieneen fiktiiviseen oxfordshirelaiseen Dibleyn kylään, jonne nimitetään naispuolinen kirkkoherra Englannin kirkossa vuonna 1992 tapahtuneen naisten pappisvihkimyksen sallineen muutoksen seurauksena. Päähenkilö oli Richard Curtisin keksintöä, mutta hän ja Dawn French konsultoivat paljon Joy Carrollia, joka oli yksi ensimmäisistä Englannin kirkon naispapeista, ja saivat tältä monia hahmonpiirteitä sekä paljon tietoa.


title: Dibleyn kirkkoherra

text: Maaliskuussa 2007 Curtis vastaanotti British Academy of Film and Television Artsin Academy Fellowship -palkinnon humanitaarisista pyrkimyksistään sekä töistään, mukaan lukien "Dibleyn kirkkoherra". Katsojaluvuilla mitattuna ohjelma on yksi digitaalisen ajan menestyneimmistä, ja joulun ja uuden vuoden erikoisjaksot vuosina 1999, 2004, 2005, 2006 ja 2007 olivat kaikki vuoden katsotuimpien ohjelmien listalla kymmenen katsotuimman ohjelman joukossa. Vuonna 2004 ohjelma tuli kolmanneksi "Britain’s Best Sitcom" -äänestyksessä.


title: Dibleyn kirkkoherra

text: Geraldine Granger (s. 14. marraskuuta 1964) on kylän naispuolinen kirkkoherra, joka kuvailee itseään ”pimuksi, jolla on polkkatukka ja erinomainen rintavarustus”. Hän on bonne vivante ja isokokoinen itsenäinen nainen, joka ei pidä mistään muusta enempää kuin kunnon naurusta, David Hortonin tyrmistykseksi. Huolimatta hauskaa pitävästä ja joskus pöyristyttävästä käyttäytymisestään, hän on syvästi huolehtiva ja tekee parhaansa auttaakseen seurakuntalaisiaan parhaansa mukaan. Hän on hyvin tietoinen ylipainoisuudestaan, mutta tuntuu ottavan asian suhteellisen rennosti. Hän on myöntänyt olevansa suklaaholisti, ja menee usein dieetille vain rikkoakseen sen parissa minuutissa syömällä yhden lukemattomista suklaalevyistä, joita hän on piilottanut ympäri taloaan (jopa ontoksi koverrettuihin Raamattuihin). Kerran hän luopuu suklaasta suuren paaston ajaksi ja lähes tulee hulluksi. Hänen epätavallinen etunimensä Boadicea, joka huvittaa erityisesti David Hortonia, paljastetaan myöhemmin sarjassa, vaikkakin viimeisessä jaksossa hänen koko nimekseen annetaan (Boudicea) Geraldine Julie Andrews Dick Van Dyke Supercalifragilisticexpialidocious Chim Chiminey Chim Chiminey Chim Chim Cher-ee Granger, jälkimmäinen siksi, että hänen äitinsä lempikirja oli "Maija Poppanen" ja siitä tehty elokuva julkaistiin Geraldinen syntymävuonna. Vuonna 2006 kirjanpitäjä Harry Jasper Kennedy kosi Geraldinea, mihin tämä myöntyi juosten kylän ympäri samalla kirkuen. Sarjan viimeisessä jaksossa hän menee naimisiin Harryn kanssa melko omituisessa hääseremoniassa, jonka teema on otettu Geraldinen lempielokuvasta, "Pelastakaa sotamies Ryan", mutta mukaan on otettu piirteitä "Doctor Who" -sarjasta – kuten esimerkiksi kaksi motorisoitua Dalekia. Osa kirkosta on koristeltu kasviksilla. Geraldine joutuu menemään naimisiin pyjamassaan, koska Owen Newitt sotki vahingossa tämän häämekon.


title: Dibleyn kirkkoherra

text: Valtuutettu David Francis Matthew Horton MBE, MA (Cantab), seurakuntaneuvoston puheenjohtaja, herrasmiesfarmari, yhteiskunnan tukiranka, valtuuston jäsen Dibleyn and Whitworthin alueelta, ja naiskirkkoherran suurin vastustaja. Hän on jäykkä, vanhoillinen, toimelias, tunteeton ja säntillinen, mutta sarjan edetessä muuttuu rakastettavaksi ja hellyttäväksi. Hän ei ole koskaan ollut poissa valtuuston kokouksesta. Eräässä jaksossa Jim ja Owen muistelevat ajasta, jolloin Davidin vaimo oli synnyttämässä Hugoa ja David piti kokouksen synnytysosastolla veljensä Markin kanssa. Sarjan myöhemmissä jaksoissa Horton rakastuu kirkkoherraan ja jopa kosii tätä (kirkkoherra aluksi suostuu, mutta päättää myöhemmin perua suostumuksensa). Hän on aluksi konservatiivi, mutta vaihtaa Labour-puolueeseen vuonna 2000 osana yritystä saada Geraldine menemään naimisiin kanssaan. Ei tiedetä, vaihtoiko hän uudestaan puoluekantaansa kirkkoherran torjuttua hänet. Hänen rakkautensa kirkkoherraa kohtaan on kuitenkin järkkymätöntä ja aitoa. Myöhemmin hän kannatti "Make Poverty History" –kampanjaa. Hän on multimiljonääri.


title: Dibleyn kirkkoherra

text: Alice Springs Horton (synt. Tinker) on kylän kirkon suntio. Blondi ja hieman hullu Alice on päähenkilöistä ainoa, joka ei ole seurakuntaneuvoston jäsen. Hän syntyi hullun äitinsä (jonka kahdessa viimeisessä jaksossa sanottiin olevan psyykkisessä hoitolassa) ja David Hortonin isän serkun, jonka nimi on myös David Horton, välisestä yhden yön suhteesta. Alice ja Hugo ovat kiintyneitä toisiinsa, ja kirkkoherra onnistuneesti esittää Amoria eräässä jaksossa. He lopulta menevät naimisiin ja saavat 10 lasta - Vanhin, Geraldine, syntyi 24. joulukuuta 1999 kesken kylän joulunäytelmän, jossa tämän vanhemmat esittivät Mariaa ja Joosefia. Useimpien jaksojen lopputekstien yhteydessä Geraldine ja Alice ovat juomassa teetä Geraldinen yrittäessä kertoa Alicelle vitsiä (joka yleensä on hieman mauton). Alice ei koskaan ymmärrä Geraldinen kertomia vitsejä ja yleensä pystyy ylianalysoimaan vitsin täysin huumorittomaksi — tämä jatkuu viimeiseen jaksoon saakka, jolloin Geraldinen uusi aviomies Harry Kennedy selittää vitsiin liittyvän kieliopin ja Alice ymmärtää sen. Alice uskoo pääsiäispupuun, joulupukkiin ja hammaskeijuun. Luettuaan "Da Vinci -koodin" hän uskoo olevansa Jeesuksen jälkeläinen. Hän on erittäin vähä-älyinen ja naiivi, mikä tulee esiin hänen monista väärinkäsityksistään kuten erehtyminen luulemaan Black Sabbathia gospelryhmäksi, ja puhumalla Albert Einsteinista Andrew Einsteinina.


title: Dibleyn kirkkoherra

text: Hugo Horton on Davidin jotakuinkin vähä-älyinen poika. Hän toimi isänsä kampanjapäällikkönä lokakuun 1994 aluevaaleissa, mutta päätyy kiertämään talosta taloon Davidin vastaehdokkaan kanssa, jakaen mainoksia ja puhuen tämän puolesta. Hugo ja Alice Tinker välillä näytetään jatkuvasti olevan tunteita, mutta he eivät ala seurustelemaan kunnes Geraldine esittää Amoria jaksossa ”Engagement”. David ei koskaan ollut Hugolle rakastava tai hellä isä, alistaen tätä ja estäen tätä saavuttamasta unelmiaan ja ambitioitaan. Eräässä jaksossa Geraldine mainitsee, että Jumala on isä vähän niin kuin Hugon oma isä, ja Hugo muistelee, mitä David teki tälle lapsena: huusi hänelle, loukkasi tätä ja läi häntä kepillä. Kun Geraldine korjaa Hugoa ja sanoo puhuneensa rakastavasta ja välittävästä isästä, Hugo uskoo, että hänellä on toinen isä. Huolimatta isänsä käyttäytymisestä Hugo silti rakastaa tätä erittäin paljon, mutta asettuu lopulta tätä vastaan puolustaakseen rakkauttaan Davidin inhoamaan Aliceen. Hugo kutsuu Geraldinea ”rouva Jumalaksi”.


title: Dibleyn kirkkoherra

text: Frank Pickle (s. 12. elokuuta 1929) on seurakuntaneuvoston rakastettava, mutta tylsä ja pedantti sihteeri. Hän on niin tylsä, että kukaan ei tahdo kuunnella häntä — jopa silloin kun hän haluaa keskustella jostain (omasta mielestään) kiinnostavasta, kuten esimerkiksi ajasta kun hän kävi pubissa ”ja heiltä oli perunalastut täysin loppuneet” tai ”ajasta, jolloin maitomies oli 47 minuuttia myöhässä”. Pitkän ja tylsän puheensa vuoksi viisi henkilöä, mukaan lukien hänen vanhempansa, ovat kuolleet hänen puhuessaan. Hän päätti tulla ulos kaapista, salailtuaan asiaa 40 vuoden ajan, koko kylälle esitetyssä radio-ohjelmassa, mutta hänen kanssaan ollutta Geraldinea lukuun ottamatta kukaan kyläläisistä ei kuunnellut lähetystä. Seuraavana päivänä hän päättää myöntää seksuaalisuutensa näkyvämmin pukeutumalla räikeän punaiseen pikkutakkiin seurakuntaneuvoston kokoukseen normaalin ruskean sijasta. Frank on myös myöntänyt olevansa ihastunut Margaret Beckettiin sekä Owen Newittiin ja David Hortoniin, mikä ilmeisesti pyrkii ilmaisemaan, että hän on biseksuaalinen. Hän on yhtä lailla Dibleyn seurakunnan Elävän taiteen ryhmän nakumallin vaivaama kun muut ja maalasi saman mallin ryhmän maisemamaalauksen tunnilla. Hän myös myönsi nukkuneensa Owenin serkun Sallyn kanssa ja vihjaillaan, että olisi tämän kolmesta lapsesta yhden isä (kahden muun isät olisivat Jim and Owen). Hän kuvailee ihannemiehensä 25-vuotiaaksi eteläamerikkalaiseksi, jota kiinnostaa Oxfordshiren valtuuston proseduurit.


title: Dibleyn kirkkoherra

text: Jim Trott on seurakuntaneuvoston jäsen, jolla on idiosynkraattinen tapa sanoa ”ei ei ei ei ei...” ennen melkein mitä tahansa sanomaansa, ennen kaikkea ennen sanaa ”kyllä”. Tämä änkyttely johti kerran siihen, että hän hävisi "Deal or No Deal" -ohjelmassa. Hänen vaimonsa Doris tekee päinvastoin, sanoen ”kyllä kyllä kyllä kyllä kyllä...”. Jim oli hyvä tanssija, joskin ikävystyttävä laulaja. Avioliitostaan huolimatta hän ei koe tunnontuskia liittyessään Owenin seuraan tämän flirttaillessa kirkkoherralle, ja kommentoi usein tämän "ihanasta pepusta". Hän on myös avoimesti irtosuhteita harrastava ja hänellä on mieltymys itämaisiin naisiin. Viimeisessä jaksossa hän kosi kirkkoherraa, vihjaten, että hän on joko eronnut vaimostaan, että tämä on kuollut ennen tätä tai että tämä suostuu moniavioisuuteen, vaikkakin eräässä jaksossa hän sanoo saaneensa selville, että hänen vaimollaan oli suhde tämän serkkuun Brendaan. Jimistä tuli kirkon urkuri Letitia Cropleyn kuoleman jälkeen.


title: Dibleyn kirkkoherra

text: Owen Newitt on paikallinen maanviljelijä ja seurakuntaneuvoston jäsen, jolla on erittäin maallinen tapa puhua. Hän on tunnettu erittäin huonosta henkilökohtaisesta hygieniasta ja kärsii jatkuvista vatsa- ja suolisto-ongelmista. Hän oli ensimmäinen, joka tuki uutta kirkkoherraa, sanoen, ettei naiskirkkoherra olisi mitenkään huono juttu, juuri kun David oli valmis vakuuttamaan muut seurakuntaneuvoston jäsenet vastustamaan Geraldinen nimittämistä. Hänen nimikkovitsinsä oli, että hän oli jatkuvasti myöhässä seurakuntaneuvoston kokouksista, esittäen humoristisia, jopa graafisia, oikeutuksia myöhästymisilleen. Hän kosi kirkkoherraa jaksossa ”Engagement”. Tämä kieltäytyi, mutta Owen ei ollut surullinen, koska oli saanut selville kirkkoherran olevan juoja. Tästä huolimatta hän usein tekee karkeita yrityksiä flirttailla tämän kanssa, mutta nämä kaikki ovat koomisesti virheellisiä. Owen vietti joka joulun yksin aina setänsä kuolemasta vuonna 1971 siihen saakka kun Geraldine tuli tämän luokse jouluaterialle vuonna 1996 (yksi monista kutsuista, joihin Geraldine suostui kyseisenä vuonna).


title: Dibleyn kirkkoherra

text: Letitia "Letty" Cropley on seurakuntaneuvoston jäsen ja Dibleyn kirkon urkuri. Häntä on kutsuttu ”Cordon Bleurgh’n kuningattareksi” ja ”Dibleyn myrkyttäjäksi”. Hän on sellaisten ällöttävien ”herkkujen” kuin; ”leipä- ja voivanukas” (resepti, jota varten hän kasvatti etanoita), Marmiittikakku (jota hän tarjoili Frankin syntymäpäivänä), sitruunakakkua Branston Pickle -kuorrutuksella (jota hän tarjosi kojussa Dibleyn kevätmarkkinoilla), suklaata ja turskanmätiä, palsternakkabrowniet ja suklaalevitevoileipiä (joissa oli ”ripaus” taramosalataa). Letitia esiintyi ainoastaan ensimmäisellä kaudella ja erikoisjaksossa ”The Easter Bunny”, jossa hahmo kuoli. Hänen viimeinen pyyntönsä Geraldinelle oli, että tämä toimisi jatkossa pääsiäispupuna, vieden suklaamunia ympäri kylää joka pääsiäisenä. Myöhemmin saatiin selville, että Letitia oli esittänyt saman pyynnön jokaiselle seurakuntaneuvoston jäsenelle.


title: Dibleyn kirkkoherra

text: Harry Jasper Kennedy on kirjanpitäjä (kirkkoherra kuvaa häntä ”kaupunkilaismulkuksi” ennen kuin tapaa hänet), joka kosi Geraldinea kahdessa tunnin pituisessa 2006/07 jouluerikoisjaksossa. Ennen muuttoaan Dibleyyn Harry asui Lontoossa, mutta päätti muuttaa, koska omin sanoin: ”Asuin samalla kadulla Lontoossa 15 vuotta, eikä ovikello soinut kertaakaan”. Ennen muuttoa yhteen Geraldinen kanssa hän asui ”Sleepy Cottagessa”. Harry pitää erityisen paljon kirjoista, erityisesti "perinteisemmästä materiaalista". Hänen siskonsa Rosie (jonka Geraldine luuli olevan Harryn naisystävä) tuli tapaamaan häntä Dibleyyn vähän Harryn muuton jälkeen. Nimettömässä erikoisjaksossa, joka tehtiin Comic Reliefin Red Nose Day -hyväntekeväisyystapahtumaa varten vuonna 2007, Sting muuttaa Geraldinen luokse ja Harry muuttaa asumaan Trudie Stylerin luokse.